text:
Indwara y’ Agahinda Gakabije ni iki? Sobanukirwa Ibimenyetso n’ uburyo ivurwa
Agahinda gakabije ni indwara yo mu mutwe ishobora kugira ingaruka ku buryo wiyumva n’ ubushobozi bwo gukora imirimo yawe umunsi ku munsi.
Mu gihe buri muntu wese ashobora kumva ababaye cyangwa nta mbaraga afite, kwiyumva utyo hagashira ibyumweru cyangwa amezi bishobora gusobanura ko ufite agahinda.
Niba ucyeka ko waba ufite agahinda, ntago uri wenyine. Ubushakashatsi bwerekanye ko 11.9% by’ abatuye u Rwanda bafite indwara y’ agahinda gakabije.
Aha, uraza kugera ku musozo w’ iyi nkuru wamenye ibimenyetso, impamvu zitera n’ uburyo byemezwa ko umuntu afite indwara y’agahinda gakabije. Uramenya kandi uburyo bukoreshwa mu kuvura agahinda gakabije n’ uburyo wakoresha uhangana n’ iyi ndwara.
Ibimenyetso by’ indwara y’ agahinda gakabije
Hari ibimenyetso by’ indwara y’ agahinda gakabije ushobora kugira. Birimo:
Kumva ubabaye cyangwa nta mbaraga ufite
Kumva mu mutwe “ubereye aho”
Kumva uhangayitse
Kumva hari ibyo wishinja cyangwa ntacyo wifashije
Kumva ntacyo umaze, nta cyizere cy’ ejo hazaza, cyangwa utifitiye icyizere
Kumva udatuje, ujagaraye cyangwa ufite umunabi
Kudashishikazwa n’ ibintu byagushimishaga mbere
Kwihunza ibikorwa usanzwe ukora
Kumva ufite imbaraga nke cyangwa unaniwe
Kugenda cyangwa kuvuga buhoro
Kugorwa no guhanga amaso ikintu kimwe, kwibuka cyangwa gufata imyanzuro
Kugira ibibazo mu misinzirire: kubura ibitotsi, gukanguka hakiri kare cyangwa gusinzira cyane.
Kugira ibibazo by’ imirire n’ ibiro by’ umubiri
Kurwara umutwe udakira, kuribwa imitsi, ibibazo mu rwungano ngogozi cyangwa ubundi buribwe budafite impamvu ibutera kandi ntiworoherwe utavuwe.
Kuvuga cyane ku rupfu, kugira ibitekerezo byo kwiyahura, cyangwa kugerageza kwigiririra nabi.
Buri wese agira ibimenyetso by’ indwara y’ agahinda gakabije mu buryo butandukanye n’ ubw’ abandi. Mu gihe abantu bamwe bashobora kugira ibimenyetso bike, abandi bashobora kugira byinshi. Umubare wabyo, ubukana n’ igihe bimara nabyo bishobora gutandukana mu bantu batandukanye.
Ubwoko bw’ indwara z’ agahinda
Agahinda gashobora kugaragara mu buryo butandukanye, cyangwa kakabaho bitewe n’ impamvu runaka. Niyo mpamvu gashobora gushyirwa mu cyiciro, harimo n’ indwara y’ agahinda gakabije
Ubwoko bw’ indwara z’ agahinda harimo:
Indwara y’ agahinda gakabije: ni indwara y’ agahinda irangwa n’ uko umuntu agira ibimenyetso birengeje ibyumweru bibiri. Ibimenyetso kandi bigira ingaruka ku bushobozi bwo kurya, gusinzira, gukora n’ imibereho ya buri munsi.
Indwara y’ agahinda k’ igihe kirekire: ni indwara y’agahinda karangwa n’ ibimenyetso birenza igihe cy’ imyaka ibiri.
Perinatal depression: ni indwara y’ agahinda abagore bagira mu gihe cyo kubyara na nyuma yaho.
Indwara y’ agahinda mugihe cy’ imihango: iyi ni y’ abagore cyangwa abakobwa bari mu gihe cy’ imihango, ikaba itera umuntu uyifite kugira imimerere itandukanye(agahinda no kwishima birenze)
Indwara y’ agahinda ifite ibimenyetso by’ izindi ndwara zo mu mutwe: umuntu ashobora kugira indwara y’ agahinda kivanzemo ibimenyetso bw’ izindi ndwara zo mu mutwe zituma umuntu abaho bitandukanye n’ ukuri.
Indwara y’ agahinda igaragara mu bihe runaka: ni indwara y’ agahinda igaragara mu bihe by’ ubukonje, iyo nta zuba rihari.
Indwara ya Bipolar: nubwo indwara ya bipolar itari mu ndwara z’ agahinda, ishobora gutuma umuntu anyura mu bihe by’ agahinda nyuma yo kugira umunezero udasanzwe.
Ibitera indwara y’ agahinda gakabije
Agahinda gaterwa no kubura uburinganire mu misemburo yo mu bwonko. Impamvu zirimo ihererekanywa mu muryango, iz’ ubuzima bwo mu mutwe n’ ibintu tunyuramo bishobora kongera ibyago byo kugira agahinda, ariko ni byiza kwibuka ko umuntu wese ashobora kugira agahinda nk’ indwara.
Bimwe mu bitera agahinda harimo:
Imisemburo yo mu bwonko: ikinyuranyo mu rugero rw’ imisemburo yo mu bwonko ishobora gutuma umuntu agira agahinda.
Uruhererekane rwo mu muryango: kugira umuvandimwe ufite indwara y’ agahinda gakabije byongera ibyago ko nawe wayirwara.
Amateka y’ uburwayi: ushobora kugira ibyago byo kurwara indwara y’ agahinda gakabije niba warigeze kuyirwaraho.
Igitsina: hari ibyago byikubye kabiri ko abagore bagira indwara y’ agahinda kurusha abagabo.
Ibibazo by’ ubuzima: guhungabana, gupfusha uwo wakundaga, ibibazo bikomeye mu buzima n’ ibindi biremerera umuntu bishobora gutera agahinda gakabije.
Umujagararo(stress): Umujagararo ushobora guhungabanya umubiri n’ ubuzima bwo mu mutwe, bikongera ibyago byo kurwara indwara y’ agahinda gakabije.
Guhezwa: kubura ubufasha bw’ abandi n’ ubwigunge bishobora kongera ibyago byo kugira agahinda gakabije.
Indwara: agahinda gashobora gutezwa cyangwa kakagendana n’ indwara zikomeye nka kanseri, indwara z’ umutima, diyabete n’ indwara ya Parkinson. Kugira indwara y’ agahinda bishobora gutuma ibibazo by' izo ndwara biba bibi kurushaho.
Imiti: hari imiti ishobora kuvamo agahinda nk’ ingaruka zayo
Ibiyobyabwenge: inzoga n’ ibindi biyobyange bishobora guteza cyangwa bikongera agahinda.
Imiterere bwite y’ umuntu: abantu bagorwa no guhangana n’ ibibazo by’ ubuzima bashobora kugira agahinda ku buryo bworoshye kurusha abandi.
Kwemeza indwara y’ agahinda gakabije
Niba wowe cyangwa uwo ukunda yiyumva afite agahinda cyangwa nta mbaraga, shaka ubufasha uko byagenda kose. Ushobora kugana inzobere mu buzima bwo mu mutwe cyangwa ugahamagara umuganga akagusuzuma, byaba ngombwa akakurangira aho wakura ubufasha.
Umuganga usanzwe ukwitaho azakubaza ibibazo bikurikiranye, bituma amenya ibimenyetso, ibitekerezo, ibyiyumviro cyangwa amateka y’ uburwayi. Bashobora gukenera gufata ibizamini by’ ubuzima bw’ umubiri cyangwa mu mutwe, kugira ngo amenye neza ibindi bibazo bishobora gutera ibimenyetso ugaragaza.
Umuganga ukwitaho azemeza niba ibimenyetso byawe byujuje cyangwa bitujuje ibigenderwaho mu kwemeza indwara y’ agahinda gakabije, birimo:
Kuba ufite agahinda no kudashishikarira ibikorwa, bikaba bimaze igihe kirekire.
Kugira ibimenyetso birenze bitanu by’ agahinda gakabije.
Kuba ugaragaza ibimenyetso buri munsi, kandi umunsi wose
Kugira ibimenyetso birengeje igihe cy’ ibyumweru bibiri.
Kuba utakibasha gukora nk’ uko wakoraga mbere yo kugaragaza ibimenyetso.
Kuvura indwara y’ agahinda gakabije
Nubwo agahinda ari indwara ikomeye, ishobora kuvurwa. Hagati ya 80% na 90% by’ abantu bafite agahinda gakabije bafashwa n’ ubuvuzi, kandi abarwayi bose baroroherwa ku bimenyetso bagaragaza.
Ni byiza kwihutira gusaba ubuvuzi bw’ indwara y’ agahinda gakabije, kuko uko ivuwe kare, niko ubufasha umuntu ahabwa bumugirira akamaro kurushaho. Kwirengagiza ibimenyetso by’ agahinda kandi ntikavurwe bishobora kuganisha ku kwigirira nabi cyangwa kwiyahura.
Ubuvuzi bw’ indwara y’ agahinda bushobora mu buryo butatu: imiti, ibiganiro, cyangwa gutera ubwonko imbaraga (brain stimulation). Uburyo bwo kuvura umuntu ufite agahinda bukoreshwa hagendewe ku bukare bw’ ibimenyetso ndetse n’ icyo nyirubwite akeneye.
Uburyo bw’ imiti
Imiti ivura agahinda (antidepressants) nibwo bwoko bufasha abafite ibimenyetso. Iyo miti ifasha kuringaniza imisemburo yo mu bwonko. Iyi miti itangwa mu rwego rwo kuvura agahinda kari ku rwego ruringaniye cyangwa rurenze.
Hari ubwoko bwinshi bw’ iyi miti, ushobora kugerageza ubwoko butandukanye mbere yo kubona umwe wihariye uzakoresha mu bihe bikurirkira.
Ariko kandi, ni byiza kumenya ko imiti ivura agahinda bishobora gutwara ibyumweru cyangwa amezi kugira ngo bizamure ibyishimo, niyo mpamvu ukeneye guha iyi miti igihe cyo gukora uko bikwiye.
Uburyo bw’ ibiganiro
Uburyo bwo kuvura indwara zo mu mutwe hifashishijwe ibiganiro bishobora gufasha mu kuvura abafite agahinda. Ubu ni bumwe mu bwoko bw’ ubuvuzi bwifashisha ibiganiro bwifashishwa mu kuvura agahinda:
Ubuvuzi bw’ imitekerereze n’ imyitwarire: ubu buvuzi bushobora kugufasha kumenya ibitekerezo bidakwiye bitera agahinda ufite. Bushobora kugufasha kugira ibitekerezo n’ imyitwarire bikwiye.
Psychodynamic therapy: ibi ubuvuzi bugufasha kumenya no kumva uko ibyabaye mu buzima mu gihe cyatambutse, nk’ ibikorwa bihungabanya bishobora kuba byaragize uruhare mu kuba wagira agahinda.
Ubuvuzi buhabwa amatsinda: ni ubwoko bw’ ubuvuzi buhabwa amatsinda, aho kuba umuntu ku giti cye. Bushobora gufasha umuntu kuganira no gusabana n’ abantu bafite ikibazo kimwe, kandi bigakorwa mu buryo bufasha abari muri iryo tsinda.
Ubuvuzi buhabwa abashakanye cyangwa umuryango: ubuvuzi buhabwa imiryango bushobora gufasha mu gukemura ibibazo biri mu muryango, mu gihe ubuhabwa abashakanye bubafasha kurebera hamwe no gushakira umuti w’ ikibazo bari kumwe.
Ugomba kwitega kumererwa neza iyo wagiranye ibiganiro n’ inzobere mu buzima bwo mu mutwe, byibuze kuva 10 kugeza kuri 15. Ubu burebure bw’ ubuvuzi bushobora gutandukana bitewe n’ ubukare cyangwa urwego agahinda kariho.
Gutera ubwonko imbaraga
Ubu buryo bushobora gufasha abantu bafite agahinda kari ku rwego rukabije ku buryo imiti cyangwa ibiganiro bitabafasha. Uburyo bukoreshwa muri ubu buvuzi harimo:
Electroconvulsive therapy (ECT): ni ubuvuzi bukorwa hifashishijwe amashanyarazi. Byose nta buribwe bitera kandi ntiwakumva ayo mashanyarazi, ariko biba ngombwa ko uhabwa imiti y’ imitsi kandi ugaterwa ikinya mbere yo kubikorerwa.
Repetitive transcranial magnetic stimulation (rTMS): rTMS ni uburyo bwo kuvura agahinda bukora iyo icyuma cya rukuruzi gishyizwe hafi y’ agahanga k’ umurwayi. Icyo cyuma gitera imbaraga imitsi yo mu bwonko kandi bugakorerwa abarwayi bivuza bataha badatewe ikinya.
Vagus nerve stimulation (VNS): ni uburyo bukoreshwa havurwa agahinda aho akuma kohereza imbaraga z’ amashanyarazi mu bwonko gashyirwa mu mutsi uri mu gikanu. Aka kuma gashyirwa mu gikanu cy’ umurwayi abanje kubagwa.
Guhangana n’ indwara y’ agahinda gakabije.
Hari uburyo bwagufasha guhangana n’ indwara y’ agahinda gakabije.
Sangiza inshuti zawe cyangwa umuryango uko wiyumva
Umva neza ko gukira ari urugendo, ni byiza ko ugira intego uzagenderaho.
Hindura gahunda wari ufite kugeza igihe umerewe neza.
Gerageza gukora kandi ukore imyitozo ngororamubiri.
Gira gahunda y’ ibikorwa byawe ihoraho.
Gerageza usinzire bihagije.
Fata indyo yuzuye
Irinde inzoga, itabi n’ ibindi biyobyabwenge. Wirinde kandi imiti muganga atakwandikiye.
Ijambo rya Vuga Ukire Initiative
Indwara y’ agahinda gakabije ni indwara ikomeye iterwa no kubura uburinganire mu misemburo y’ ubwonko. Si inenge cyangwa imbaraga nke, kandi ishobora kuba kuri buri wese.
Niba wowe cyangwa undi muntu uzi afite agahinda, ni byiza ko ushaka inzobere mu buzima bwo mu mutwe. Ubuvuzi bushobora kugabanya ibimenyetso, bukagufasha guhangana n’ agahinda n’ imikorere ya buri munsi.


c: text/html

text: Icyo gihe, ku munsi w’isabato, Yezu anyura mu mirima yeze. Abigishwa be bakaba bashonje, bamamfuza ingano, barazirya. Abafarizayi babibonye baramubwira bati «Dore re, abigishwa bawe barakora ibyabujijwe ku isabato!» Ariko we arababwira ati «Ntimwasomye uko Dawudi yabigenjeje, igihe yari ashonje, we n’abo bari kumwe? Uko yinjiye mu Ngoro y’Imana, n’uko bariye imigati y’umumuriko batashoboraga kurya, kuko yari igenewe abaherezabitambo bonyine? Cyangwa se ntimwasomye mu Mategeko uko abaherezabitambo bakorera mu Ngoro y’Imana ku munsi w’isabato bahora bica ikiruhuko cyayo, ntibibabere icyaha? Nyamara rero ndabibabwiye: hano hari igitambutse iyo Ngoro. Iyo musobanukirwa n’iri jambo ngo ’Icyo nshaka ni impuhwe, si igitambo’, ntimuba mwarahamije icyaha abaziranenge. Koko, Umwana w’umuntu ni Umugenga w’isabato.»

robotstxt: allowed

filter: keep


text:
Isomo rya 1: 1 Abanyatesaloniki 2,1-8
Bavandimwe, namwe ubwanyu, bavandimwe, muzi ukuntu twaje iwanyu, kandi ntibibapfire ubusa. N’ubwo i Filipi twari tumaze kuhabonera imibabaro no kuhatukirwa cyane, nk’uko musanzwe mubizi, ntibyatubujije kubasanga namwe, twiringiye Imana yacu, ngo tubagezeho Inkuru Nziza yayo mu ngorane nyinshi. Inyigisho zacu ntizishingiye ku buyobe cyangwa ku migambi idahwitse, cyangwa se ku mayeri. Ariko kubera ko yabanje kutugerageza kugira ngo idushinge Inkuru Nziza yayo, bituma tuyamamaza kuri ubu buryo: ntituvugira gushimisha abantu, ahubwo gushimisha Imana, Yo igenzura imitima yacu.
Ntitwigeze na rimwe tubabwira amagambo yo kubaryoshya, ibyo murabizi; nta n’ubwo twigeze dushaka kubungukiraho, Imana irabibere umuhamya; nta na rimwe twigeze duharanira icyubahiro mu bantu, haba muri mwe cyangwa se mu bandi, n’ubwo twashoboraga kwitwaza ko turi intumwa za Kristu, tukabagora. Ahubwo twicishije bugufi cyane hagati yanyu, mbese nk’uko umubyeyi ashyashyanira abana be. Bityo, kubera ubwuzu twari tubafitiye, uretse kubagezaho Inkuru Nziza y’Imana, twari twiteguye no guhara amagara yacu, bitewe n’urukundo twabakundaga.
Zaburi ya 138 (139),1-2.5a, 3-4
Uhoraho, undeba mu nkebe z’umutima, ukamenya wese;
iyo nicaye n’iyo mpagaze, byose uba ubizi,
imigambi yanjye uyimenya mbere y’igihe;
Ari imbere, ari n’inyuma yanjye, hose uba uhari,
iyo ngenda n’iyo ndyamye, byose uba ubiruzi neza,
mu migenzereze yanjye yose nta na kimwe kigusoba.
Ijambo riba ritarangera ku rurimi,
woweho, Uhoraho, ukaba warimenye kare ryose.
Ivanjili ya Mutagatifu Matayo 23,23-26
Nimwiyimbire, bigishamategeko n’Abafarizayi b’indyarya, mwe mutanga igice cya cumi cy’isogi, n’icy’imbwija, n’icy’inyabutongo, mwirengagije ingingo zikomeye z’amategeko: ubutabera, imbabazi, no kutaryarya. Ngibyo ibyo mwagombaga gutunganya mutirengagije n’ibindi! Mwa bayobozi bahumye mwe, muminina umubu ariko mukamira bunguri ingamiya!
Nimwiyimbire, bigishamategeko n’Abafarizayi b’indyarya, mwe musukura inkongoro n’imbehe inyuma gusa, naho imbere huzuye ubwambuzi n’ingeso mbi. Mufarizayi w’impumyi! Banza usukure inkongoro imbere, n’inyuma habonereho kuba hasukuye.


text:
Rubavu: Barasaba gukemurirwa ikibazo cy’abashumba babangiriza imyaka
Abaturage bo mu Murenge wa Rugerero bavuga ko barambiwe kwangirizwa n’abashumba, bahengera amasaha y’ijoro bairara mu myaka yabo bakayiha inka.
Ni ikibazo kimaze iminsi mu tugari dutandukanye mu Murenge wa Rugerero ahakorerwa ubworozi, aho abahinzi bavuga ko nta mutekano bafite kubera abashumba babasarurira imyaka bakayiha inka, ugerageje kubahagarika bakamugirira nabi.
Ikibazo cyamenyeshejwe ubuyobozi bw’utugari n’umurenge, ariko nticyabonerwa igisubizo kugeza ubwo abaturage bagishyikirije umuyobozi w’Akarere, bamusaba kubakiza abashaka kubasubiza inyuma.
Nkundunkunze, umukecuru w’imyaka 80 yabwiye umuyobozi w’Akarere ka Rubavu, Kambogo Ildephonse tariki 6 Nzeri 2022, kubafasha akabakiza abo bashumba.
Agira ati "Dufite ikibazo cy’abashumba bashaka kuduhingisha itabi, birara mu ntoki zacu ijoro rinishye bagatema insina, haba harimo n’agatoki bakagatwara, ni ikibazo kimaze igihe kandi kidakemuka."
Rwamakuba utuye mu Kagari ka Rugerero avuga ko yari afite insina 40 zigomba kumuha ibitoki, ariko ngo abashumba barazitemye bazitwarana n’ibitoki.
Ati "Abashumba baraje barazitema baratwara n’ibitoki byazo, none aho zari zitangiye kongera gushibuka nizeye umusaruro nabwo barongeye baratema. Twifuza ko ubuyobozi mudufasha mukadukiza aba bashumba, ntawe uvuga kuko bamugirira nabi."
Nkundunkunze avuga ko hari abaturage batemwe kubera bagerageje guhagarika ababatemera insina.
Ati "Duturanye n’umwana batemye akaboko ubwo bari babatemeye igitoki, agerageje kuvuga, na we baramutema."
Umuyobozi w’Akarere ka Rubavu Kambogo Ildephonse, avuga ko ikibazo cy’abashumba bangiza imyaka y’abaturage kizwi mu mirenge ya Rubavu, Rugerero na Nyundo kandi barimo kugishakira igisubizo.
Agira ati "Iki kibazo cy’aborozi bafite inzuri hagati y’imirima turimo kugishakira igisubizo, kuko kiboneka mu mirenge ya Rubavu, Rugerero na Nyundo kandi biboneka ko bangiriza abahinzi. Bumwe mu buryo bwo kugikemura ni ukumenya abashumba bakoreshwa no kuganira n’ababakoresha, ariko ikindi ni ukuzitira imirima n’inzuri, kandi aho byakozwe byatanze umusaruro."
Akarere ka Rubavu gakunze kubonekamo amakimbirane y’abahinzi n’aborozi mu gihe cy’izuba, ubatsi bukaba bukeya kuko abashumba birara mu myaka y’abahinzi bakayigabiza inka, mu gihe abandi batema insina n’ibitoki bitunze abahinzi bakabiha inka.
Ibitekerezo ( 2 )
Mudufashe baratuzengereje.
Iki kibazo kimaze igihe,ariko ikibazo tugira nuko umukozi wari ushinzwe amashyama mu Murenge wa rugerero bahise bamujyana kandi igihe yari ahari yafashaga abonesherejwe,ba nyirinka bagahanwa kuburyo byari bitangiye Gucika.Uyu mukozi twabonaga yabisizemo imbaraga twari twatangiye kwishima bitewe nukuntu yakemuye ikibazo cya NTAWUMENYUMUNSI Pascal abari bamwoneshereje bagahanwa by’intangarugero.
umukunzi wanyu mu kagari ka Basa.


text:
Kureba amashusho y'abagore n'abagabo bambaye ubusa ntibikigoye nka mbere. Mbere ayo mashusho yabonekaga gusa muri za film zabugenewe na za DVD. Ubu kugira ngo ugere kuri ayo mafoto biroroshye. Upfa kwandika ijambo ry'icyo wifuza kubona mu machini maze ibisubizo ibihumbi bikakugeraho. Bivugwa ko kuri buri site imwe itaganira ku mashusho y'abambuye ubusa, hari eshanu zitangaza ayo mashusho. Kandi rero sinigitangaza ayo mashusho arebwa n'abantu benshi cyane ku isi, dore ko Igituba cyatsinze. Imibare yerekana ko amasite ya poronogarafiya akorera amafaranga aruta ay'amasite ya technologie nka microsoft, google,yahoo byishyize hamwe. Poronogarafi ngo yinjiza akayabo ka biliyoni 91 ku mwaka.
Hari impamvu nyinshi abantu bareba ariya mashusho.
-Hari ubwinguge buterwa no kutagira icyana,
- hari abigeragerezaho ngo barebe niba bashyukwa cyangwa bagasohora,
-hari ho amashushusho yeruye cyane kandi abantu baba bifuza kureba.
Kureba ano mashusho biroroshye kandi biroroshye ko wayafunguririra mu cyumba cyawe ntawe uguhagaze hejuru, yangwa mu nguni muri cafe internet. Hari na telefone zibishoboye ushobora kuyareberaho.
Ariko byanze bikunze abo bagore n'abagabo b'abashizi b'isoni bo kuri web bafite ingaruka zitari nke k'ubuzima bw'abantu benshi birirwa babahanze amaso. Abenshi ingo zarasenyutse kuko umugabo aba yahaze ahandi; hari ababyirirwamo bikabicira akazi n'amasomo. Cyabaye ikiyobyabwenge mu bindi.
Ubushakashatsi bugaragaza ko kureba cyane amashusho y'igitsina cy'abantu bambaye ubusa, bikora imisemburo mu mubiri cyangwa bikongera imisemburo igenga imibonano mpuzabitsina mu mubiri. Iyo misemburo ni iyi:
-epinephrine(ni umusemburo ubika experiences y'uko waryohewe igihe warebaga porono noneho wakongera kuyireba ubutaha amashusho ntatinde kugushimisha.)
-adrenaline( umusemburo utera kwihuta kw'amaraso mu gihe hari ikibaye k'umuntu)
-adrenocorticotropic hormone(ACTH)
-noradrenaline
-norepinephrine
-testosterone
Umuntu ukunze kureba porono imubera nk'ikiyobyabwenge, buri gihe akumva ashaka kongera kurebaho ngo atuze. Iyo atabibonye ararakara akigunga.
INAMA: Ufite uburenganzira bwo gukora ibyo ushaka mu buzima bwawe, ariko ikintu cyose ubona ko gishobora kuguhindura umugaragu ugomba kukirinda, byaba kureba amashusho y'igitsina kuri internet, kwikinisha, gukunda abagore cyane, kunywa inzoga,kunywa itabi n'ibindi biyobyabwenge.
Urukundo
Baza Shangazi
Shakisha ku Urwego.com
NKUNDA KUREBA PORONOGARAFIYA, MBESE HARI ICYO BYANTWARA
Labels: AMAFOTO, amashusho, guhuza igitsina, gusohora k'umugore, poronogarafi, ubusa
3 comments:
-
-
yewe nanjye nkunda kuyareba
naragiza kuko mbanashyutswe bihagije nkahita nera akanyamerika nkishima pe
- January 3, 2010 at 5:11 AM
-
-
Ko kuri iyi blog tutabasha kugera kuri video zo Guswera niba bishoboka mwadufasha kuzigeraho
- January 4, 2010 at 9:14 AM
-
-
yewe aya mafoto nange nkunda kuyareba cyane, narangiza nkahita njya muri dushi nkatera akanyamerika, ubwo nagaruka kandi sindashaka umugore, nandetse sindasweraho ngo numve uko biba bimeze!!!!!!!
- January 7, 2010 at 5:24 AM


text:
Inyigisho yo ku wa gatanu, Icya 2 cya Adiventi, 09 Ukuboza 2016
Bavandimwe muri Kristu! Iyi nyikirizo y’indirimbo abenshi tuzi yitwa “Nzaterura ndirimbe” nifurije buri wese uza kumva Ijambo ry‘Imana ry’uyu munsi kuyiririmba cyangwa kuyifashishisha mu isengesho rigufi yagerageza kuvuga ashimira Imana ibyiza imugirira iteka. Ese aho turabibona ko Imana iri kumwe natwe? Byabaye ibyo, Yezu ntiyakavuze ati: “Mbese ab’iki gihe nabagereranya na ba nde?” (Mt 11,16). Ni nk’aho yavuze ati abantu ni ba ntamunoza! Ni koko mu gihe cy’ubuzima bwe hano ku isi, yagendaga agira neza aho anyuze hose, ntawaje amusanga ngo atahe ubusa! Ariko se barabishimye? Oya da! Ahubwo bamwituye kumubamba.
Iyo myitwarire yaranze abantu bo mu gihe cya Yezu ni na yo ituranga natwe mu buryo butandukanye! Ni kenshi dutabaza Imana mu mihangayiko itajya ibura mu buzima bwa hano ku isi! Ariko icyo gihe gusa ni bwo bamwe bibuka Imana! Iyo birangiye abenshi baravuga bati tubyaranye abo! Ba ugiye ahandi nzakubwira nibiba ngombwa! Uretse abatibuka gushima hari n’ababangamirwa na za “kirazira” Yezu atwigisha iteka: Kirazira kwibagirwa Uwakuremye, kirazira kurahirisha izina ry’Imana mu binyoma, Kirazira kwandavuza no kwirengagiza umunsi w‘Imana, kirazira gusuzugura abakubyaye, kirazira kwica, kirazira kwiba, kirazira gusambana, kirazira kubeshya no kubeshyera abandi, kirazira guhembera irari risenya ingo z’abashanye, kirazira kurarikira iby’abandi no gushaka uko wabyigarurira. Izi kirazira abenshi tuzizi mu mutwe ariko na none abenshi iyo tuzumvise usanga tuvuga nka ba bayahudi tuti “Kuraho, kuraho, mubambe ku musaraba” (Yh19,15), kuri izo ngingo tuzakumva ubutaha!
Bavandimwe Yezu twitegura muri iki gihe cya Adiventi, ni Yezu utirengagiza imibabaro ya muntu, ariko kandi ntiyorohera icyaha! Ese niteguye kumwakira? Sinzamusanga mu bishashagirana ahubwo nzamusanga mu bwiyoroshye no mu kwicisha bugufi. Ese niteguye kubaho gutyo, kwakira uwohoroheje n’uciye bugufi, cyane cyane kwiyakira kuko uko ndi bitamubuza kunsanga?
Yezu ntiyaretse kugira neza! Yezu ntiyigeze arambirwa ngo atureke! Ntiyahwemye gukiza indwara, ntiyarekeye aho gutubura imigati, ntiyaretse kudukunda! Twoye kuba indashima ngo twibagirwe uwaduhaye. Kandi rero n’igihe ugisonzeye byinshi ukurikije ibyo wacungiragaho yaguhaye, ntukabure kumushimira kuko byose ni We ubikesha. Avuze atya Uhoraho Nyir’ubutagatifu wa Isiraheli, uwagucunguye: Ni njye Uhoraho Imana yawe ukwigisha ibikugirira akamaro, nkakuyobora mu nzira unyuramo. (Iz. 48,17) Nawe gira uti: “Sinzareka kugusingiza Nyagasani”. Amina.
Padiri Joseph UWITONZE


text:
Ese koko abanyarwanda turi ubwoko bubi?
Kuva kera numvaga bavuga ko ubutegetsi/abayobozi bitangwa n'Imana! Kuva icyo gihe sinigeze nsobanukira icyo iyo mvugo yabaga ishaka kuvuga. Byatumye nkomeza kubyibazaho, nitegereza amateka y'igihugu cyacu kuva ku bwa Gihanga kugeza ku bwa Gahini Kagame ka Rutagambwa!
Urebye kuva ku bwa Gihanga kugeza ku bwa Rutarindwa no ku Rucunshu, Imana y'iRwanda wagirango yari itarimuka! Aho abana b'uRwanda batangiye kwica abavandimwe babo, Imana y'iRwanda yarimutse, ntumbaze aho yagiye kugeza ubu ntawe urayica iryera!
Ikigaragara ni uko kuva ku Rucunshu kugeza kuri uyu munsi, Imana yaduhaye abategetsi badukwiriye: abategetsi babi nk'uko natwe turi babi! abategetsi b'abicanyi nk'uko natwe turi abicanyi (muri rusange)!
Ese Kagame ntiyaba ariwe muyozi udukwiye muri iki gihe?
Nyuma ya jenocide yakorewe abatutsi na jénocide yakorewe abahutu, ni uwuhe mutegetsi abanyarwanda twari dukwiye? Mu kinyarwanda tugira tuti: "akebo ugereramo abandi niko nawe uzagererwamo"! Ntibitagaje rero kuba ubwoko bubi bugira abayobozi babi! Ntibitangaje ko igihugu cy'abicanyi kigira président w'umwicanyi! Mu gihe abanyarwanda tuzaba tugifite ubugome n'amacakubiri tuzakomeza kuyoborwa n'abagome, kuko umutwe w'umuntu niwe ugaragaza icyo uwo muntu aricyo, icyo atekereza!
Ni iki cyakorwa ngo ibinyu bihinduke?
Gukuraho Kagame n'agatsiko ke mu mahoro ku bwange nibaza ko bidashoboka. Amatora cg imishyikirano sibyo byamushyize ku butegetsi! Yabugezeho yica, azabuvaho yica cyangwa apfuye! Ariko aramutse yishwe sinibaza ko hari icyo byaba bihinduye kuko uwaba amwishe ntaho yaba ataniye nawe. Ku bwange inzira zo kugombora uRwanda zishoboka ni izi:
- Gutegereza Kagame n'agatsiko ke na generation zifite amacakubiri bagasaza ku buryo nta influence baba bagifite cg bagapfa, byasaba nk'imyaka hagati ya 30 na 40!
- Gufata Kagame n'agatsiko ke bagashyikirizwa inkiko nta maraso amenetse. Ibyo byashoboka ariko bidakozwe n'abanyarwanda. Urugero nka President wa Amerika yasuye uRwanda hanyuma abasirikare bose bakamburwa intwaro umutegano ugacungwa na special unit za US marine, bityo bakaboneraho umwanya wo gukora isuku mu gihugu, kuva kuri Kagame kugeza kuri DMI ya Rushati bakajyanwa Guantanamo!
- inzira ya 3 ishoboka ni uko uRwanda rwakwamburwa abanyarwanda, rukaba nka a US state, abanyarwanda bakaba abanyamerica hanyuma bakimurwa bagatuzwa nko muri Alaska cg muri Nevada Desert bityo bagacisha make ntibazongere gutemana; hanyuma mu Rwanda hagatuzwa hakanakorerwa n'abanyamerica banatorwamo governor.
Inzira yakoreshwa iyo ariyo yose yabanzirizwa n'igihe kitari gito cyo kwigisha abanyarwanda uburerembonera gihugu nyabwo, bagatozwa kubaha no kurengera ikiremwa muntu!
Ikigaragara ni uko ibyo mvuga haruguru ari nk'inzozi kuko kwihangana imyaka 40 kuri benshi muri twe bihwanye no gupfa, abafite inyota ya politiki ntiwabibakoza! Nk'uko Magayane yabivuze muri izo nzira 3 navuze haruguru nta n'imwe izakoreshwa, ahubwo intambara izongera irote, uRwanda rwongere rutembe imivu y'amaraso kuko ABANYARWANDA TURI UBWOKO BUBI!


text:
Korali Family of Singers bateguye igitaramo bitiriye ‘Umuryango Mwiza’
Sobanukirwa amakamba atanu abera bazambara mu Ijuru
Bikunze kubera bamwe urujijo,iby’amakamba tuzambara tugeze mu ijuru, ariko muri bibiliya hagaragaramo, amakamba atandukanye atanu
Ariyo:
IKAMBA RY’UBUGINGO
IKAMBA RYO GUKIRANUKA
IKAMBA RY’UBWIZA
IKAMBA RITABORA
IKAMBA RY’UMUNEZERO
Buri kamba rifite abo rizahabwa,bubahirije ibisabwa! Kwiyandikisha mu irushanwa biguhesha uburenganzira bwo gupiganwa ariko ntabiguha igihembo utakoreye.!
⚠Bamwe bibwira ngo bamenye Yesu gusa birahagije nta n’ingofero yibirere bazabona mwanya w’ikamba! Kuko amakamba arakorerwa.
Yarivugiye ati:
Mat 11:12 Uhereye ku gihe cya Yohana Umubatiza ukageza none, ubwami bwo mu ijuru buratwaranirwa, intwarane zibugishamo imbaraga.
IKAMBA RY’UBUGINGO (crown 👑 of life)
Abazahabwa Ikamba ry’ubugingo ni #abihanganiye ibigeragezo kugeza ku gupfa ( mu yandi magambo bakunda Imana by’ukuri naho byabashyira no murupfu) ibintu byaba bigenda uko bashaka cg bikomeye
Bigaragara muri Yakobo1:12
Ibyahishiwe2:10
Ntutinye ibyo ugiye kuzababazwa. Dore Satani agiye gushyirisha bamwe muri mwe mu nzu y’imbohe kugira ngo mugeragezwe, kandi muzamara iminsi cumi mubabazwa. Ariko ujye ukiranuka uzageze ku gupfa, nanjye nzaguha ikamba ry’ubugingo.’
Abacungira ko bitwa amazina babatijwe,ariko bikarangiriraho, Urabona ko n’ijuru rya kamonyi bataryigondera mwanya w’ijuru ry’Imana.
IKAMBA RYO GUKIRANUKA (righteousness)
rizahabwa abakunze kuza(kuboneka) kwa Kristo. Hari Abakristo bumva iby’ijuru ntacyo bibabwiye Mbese uwabihera umugisha w’ibifatika ubundi bakaryoshya kwisi!
Abo ntaryo bazabona
soma 2tim4:8
IKAMBA RY’UBWIZA
rigenewe abayobora abandi ( abashumba,…) ariko babaye intangarugero ku mukumbi, abayoborana amahane,kwikakaza no gushaka indamu aha ntibazashimwa!
Soma 1peter5:2-4
N.B muri bibiliya yi kinyarwanda naryo baryise Ikamba ry’ubugingo ariko muzindi ndimi( igehuburayo,icyongereza…) barabitandukanya
And when the chief shepherd is manifested ye shall receive the unfading crown of glory
Niyo usomye muri bibiliya ya kera yitwa Textus Receptus
Usanga bakoresha ijambo Doxa (doxhV) bivuga icyubahiro k’Imana kibasha kuboneshwa amaso!
IKAMBA RITABORA cg RITANGIRIKA ( incorruptible)
iri ni Ikamba rizahabwa abantu babashije kwita ku mibiri yabo neza( ntibayikoreshe ibyaha biyonona), Mbese babashije kwirinda kuyoborwa n’irari ry’umubiri iryo ariryo ryose. 1kor9:25-27
Ku murongo wa 27 mu kinyarwanda haravuga ngo mbabaza umubiri
Uku kubabaza kuvugwa ni uguha discipline umubiri kugirango ubone uko uwutegeka aho kuba ariwo ugutegeka.
But I discipline my body and keep it under control…..,
IKAMBA RY’UMUNEZERO
Iri rizahabwa ababwirije abandi bakabakura mu bubata bakabazana kuri Yesu [mu nteruro imwe(abahinduriye abandi k’ubukiranutsi [ Soul winners])
Soma 1Tesa2:19-20
Ngayo amakamba 5 aboneka mu byanditswe azahabwa abasobanukiwe ko Ubwami bw’Imana atari ubwamagambo ahubwo ari ubw’ibikorwa
Kuri iryo dusorejeho wanasoma Dan12:3
⚠ Ijuru si igihogere, ni ahantu ho guhemberwa ibyiza twakoreye kw’isi, ntucike intege hari ingororano, nawe utagiraga icyo ukora isubireho!


text:
Inyigisho yo ku wa Gatandatu, icya 2 B, Adiventi
Ku ya 13 Ukuboza 2014 – Mutagatifu Lusiya, Umumartiri.
AMASOMO: Sir 48, 1-4.9-11, Mt 17, 10-13
Amasomo y’uyu munsi aduhaye gutekereza ku muhanuzi Eliya wabaye igihangange muri Isiraheli ku buryo Abayahudi bibwiraga ko umunsi wa Nyagasani bahoraga bategereje uzabanzirizwa n’ukugaruka kwa Eliya. Abigishamategeko bibandaga kuri iryo garuka rya Eliya maze intumwa za YEZU zimusaba gutanga igisobanuro cy’ukuri.
1. Eliya, umuhanuzi w’ikirangirire
Eliya yabaye umuhanuzi w’igihangange muri Isiraheli mu kinyejana cya cyenda mbere ya YEZU KIRISITU. Yahanganye n’umwami Akabu, aba icyatwa atyo. Bivugwa ko Akabu uwo yabaye umubisha akora ibyo Uhoraho yanga, aba mubi rwose kurusha abamubanjirije bose. Yarihindanyije ahindanya umuryango wose kuva arongoye Jezabela umukobwa w’umwami wa Sidoni mu Bakananeya ba bandi basengaga ibigirwamana byitwa Bahali na Aseri. Yarivuruguse cyane ahuma umutima ayobya n’igihugu cyose atuma rubanda rwigomeka kuri Uhoraho Imana y’ukuri ya Isiraheli. Uwo mwami yigize igihangange ku buryo uwamunengaga wese yamwicaga nta rubanza rundi. Yishe urubozo abahanuzi benshi muri Isiraheli abandi arabamenesha. Uwitwa Eliya watowe n’Imana ngo ahanurire umuryango wayo, ni we wabaye ibamba ahangana na Akabu, atsinda abahanuzi b’ibinyoma n’abayobye bose abahanurira ko bazumirwa nibatisubiraho amapfa n’inzara bizabarimbura. Ni ko byagenze iry’umuhanuzi yavuze ryaratashye ubunangizi bwabo bugirá ingaruka ibintu biradogera.
2. Eliya, ikimenyetso cy’uko umunsi w’Uhoraho wegereje
Mu mizero yabo, Abayisiraheli bahoraga bategereje Umunsi Nyagasani Uhoraho Imana yabo azigaragariza agasubiza ibintu byose mu buryo. Ariko bemeraga ko adashobora kuza atunguranye, ko byanze bikunze azabanzirizwa n’umuhanuzi w’icyatwa utigeze wibagirana muri Isiraheli. Ni uko umuhanuzi Malakiya (Mal 3, 23) yeretswe ko Uhoraho yateganyije kubanza kohereza Eliya wari waragiye mu ijuru adapfuye (2 Bami 2, 11-13) nyuma y’ibitangaza bihanitse yari yarakoze.
Cyakora Ibyanditswe mu Isezerano rya Kera, twavuga ko byose byabaye amarenga kugeza igihe YEZU KIRISITU aziye kubisobanura. Abigishamategeko bahoraga bibwira ko Eliya wazamutse ku buryo bw’agatangaza mu igare ry’umuriro ari ko azagaruka na none bityo bakamenya ko Umunsi wa Nyagasani wageze. Ntibigeze basobanukirwa ku buryo na YEZU ubwe avuze ko Eliya yaje, batafutukiwe na busa. Iyo YEZU atabisobanura, nta wari kumenya ko umuhanuzi uranga Umunsi w’Uhoraho wavuzwe mu bitabo bya kera ari YOHANI BATISITA. Aha twumve neza ko YEZU KIRISITU ari we uduha gucengera no gusobanukirwa n’Ibyanditswe. Ni we Rembo ritwinjiza mu Byimana byose. Abataramwemeye baracyategereje umuhanuzi ugomba kuza, baracyategereje Mesiya, dusabe kugira ngo bose bamenye ko nta wundi dutegereje, ko Umwana w’Imana yaje kandi ko integuza ye yabaye Yohani Batisita wasushanyijwe kera na Eliya. Dore nk’ubu twitegura guhimbaza Noheli-Ivuka rya YEZU, hari amahanga amwe n’amwe atarasobanukirwa kuko akomeye ku myemerere ya kera. Ni na ngombwa guhora dusaba imbaraga mu iyogezabutumwa kugira ngo Igoma y’Imana yogere hose. Hari n’abandi bumvise Inkuru Nziza ariko bakaba batayitayeho n abusa. Hari n’abandi na none bemera ku rurimi gusa kuko ibyo bakora n’ibyiyumviro byabo ntaho bihuriye n’inyigisho za YEZU KIRISITU. Ese YEZU ubwe nagaruka, azasanga ku isi hakiri ukwemera?
3. Eliya Mushya, Yohani Batisita atwigishe iki?
Nta kindi usibye kwitoza natwe kuba integuza z’Umwana w’Imana. Tube abigisha ko igihe cyo kwisubiraho cyageze. Tube abahanuzi b’ukuri. Birashoboka ko tutazakora ibitangaza nk’ibyo Eliya yakoze kera, ntituzazamuka mu igare ry’umuriro nka we, dushobora no kudashyikira imibereho ya Yohani Batisita…Ariko dusabwe kuba abemeza ko Umukiza yaje kandi ko nta kindi gitangaza dutegereje ngo twemere. Kuba abemezi bidusaba kwemera bikomeye no kwifuza ijuru mbere y’ibindi byose. Dusabwe kurwana urugamba nk’urwo Eliya yarwanye na Akabu na Jezabela kandi akarutsinda kuko yari kumwe n’Imana. Dusabwe kwirinda kuvuga ubutumwa dukurikiranye amaronko yo ku isi cyangwa gushimwa n’abantu. Gutotezwa ntibizabura nk’uko Eliya na Yohani Batisita batotejwe kugeza umwe aciwe umutwe. Ku isi ntihazabura ubuyobe n’amatwara ahuje n’aya Akabu cyangwa Herode w’umubisha, ntibizadukange, Imana Data Ushoborabyose turi kumwe, araturengera akaduha ubutwari butuma tutabebera.
Twisunge Umutagatifukazi Lusiya duhimbaza none. Yabaye umuhamya wa YEZU KIRISITU akomera ku busugi bwe kugeza bamwishe, bivugwa ko bamunogoyemo amaso. Ubu araganje mu ijuru aradusabira. YEZU KIRISITU asingirizwe ubuhamya bw’abatagatifu, Umubyeyi Bikira Mariya aduhakirwe ubu n’iteka ryose. Amina.
Padiri Cyprien BIZIMANA


text:
Isomo ryo mu Ibaruwa Pawulo Intumwa yandikiye Abanyakolosi 3,14-24
Ariko ikiruta ibyo byose, nimugire urukundo ruzabahuriza mwese mu butungane. Kandi amahoro ya Kristu naganze mu mitima yanyu, kuko ari yo mwahamagariwe ngo mube umubiri umwe. Kandi mujye muhora mushimira. Ijambo rya Kristu niribaturemo, risagambe rwose. Mujye mwigishanya kandi muhanane, mubigiranye ubwitonzi. Mujye mushimira Imana mu mitima yanyu, muyiririmbira zaburi, ibisingizo n’izindi ndirimbo mubwirijwe na Roho Mutagatifu. Ari ibyo muvuze, ari n’ibyo mukoze, byose mujye mubigira mu izina rya Nyagasani Yezu, abe ari we mwisunga mushimira Imana Data.
Bagore, mujye mworohera abagabo banyu nk’uko bikwiye, mubigirira Nyagasani. Bagabo, namwe nimukunde abagore banyu, mwoye kubabera abanyamwaga. Bana, nimwumvire ababyeyi banyu muri byose, kuko ari byo binyura Nyagasani. Babyeyi, namwe ntimugatonganye abana banyu ubutitsa, mutazabakura umutima. Bagaragu, nimwumvire muri byose ba shobuja bo kuri iyi si, mudakorera ijisho, nk’aho ari abantu mushaka gushimisha, ahubwo mubigirane umutima utaryarya, mwubaha Nyagasani. Icyo mukoze cyose, mujye mugikora mwimazeyo nk’abakorera Nyagasani, atari ugukorera abantu, muzirikana ko muzahembwa na Nyagasani umurage yageneye abe. Nyagasani Kristu ni We mukorera.
Zaburi ya 121 (122),1-2, 3-4b, 4c-5
R/Tuzajya mu Ngoro y’Imana twishimye!
Mbega ibyishimo nagize igihe bambwiye,
bati « Ngwino tujye mu Ngoro y’Uhoraho !»
None urugendo rwacu rutugejeje
ku marembo yawe, Yeruzalemu !
Yeruzalemu, uri umurwa wubatse neza,
umugi ucinyiye cyane.
Aho ni ho imiryango ya Israheli,
Imiryango y’Uhoraho iza mu mutambagiro.
Aho ni ho Israheli iza gusingiza Uhoraho uko yabitegetswe ;
ni ho hari intebe y’ukomoka kuri Dawudi,
intebe yicaraho igihe aca imanza.


text:
Inyigisho yo ku wa kane w’icyumweru cya 2, IGISIBO 2013
Ku ya 28 Gashyantare 2013
Padiri Alexandre UWIZEYE
« Bafite Musa n’Abahanuzi, nibabumve ! » (Lk 16,19-31)
Bavandimwe, Ivanjili y’umukungu na Lazaro w’umukene twayumvise kenshi, ndetse bamwe bayifashe mu mutwe. Birakwiye kongera kuyizirikanaho muri iki gihe turimo cy’igisibo, aho Kiliziya idushishikariza gusenga, gusiba no gufasha abatishoboye.
Ivanjili iratwereka umuntu w’umuherwe ukoresha nabi ubukungu Imana yamuhaye. Luka umwanditsi w’Ivanjili ntatubwira izina rye atari uko atarizi. Ahubwo ni nko kuturembuza ngo mpashyire izina ryanjye, uhashyire iryawe cyangwa undi wese ahashyire irye. Ibyabaye kuri uriya mukungu nanjye byambaho, nawe byakubaho n’undi wese byamubaho.
Wenda hari uwavuga ati « Njye ndakennye, ntibindeba. Ahubwo nanjye nkeneye gufashwa ». Abavuga batyo Mutagatifu Ambrozi yarabasubizaga ati « Koko ntimubeshya murakennye. Ariko icyo mukennye si ibintu ahubwo ni urukundo. Iyaba mwari mufite urukundo ntimwabura icyo muha umuntu utishoboye ».
Reka tugaruke ku mukungu wo mu Ivanjili. N’ubwo batatubwira izina rye, baratubwira uburyo ari umukungu n’uko akoresha ubukungu bwe. Yambara imyambaro myiza y’umuhemba n’iy’umweru, buri munsi akarya by’agatangaza. Ibyo ntacyo byari bitwaye, kurya neza no kwambara neza nta cyaha kirimo ; ahubwo niba abantu bose babishoboraga. Ikibazo ni uko atita kuri Lazaro, umukene urambaraye ku muryango. Kubera ubukene ntashobora kwivuza (yabuze aya mituweli), none umubiri we wamazwe n’ibisebe. Ikindi kigaragaza ko ari umukene ni inzara. Arifuza gutungwa n’ibigwa hasi bivuye ku meza y’umukungu akabibura. Ahubwo imbwa zikaza kumushinyagurura zirigata ibisebe bye. Nta n’ingufu afite zo kuzirukana.
Icyakora n’ubwo hari byinshi batandukaniyeho, hari ikintu umukungu n’umukene Lazaro bahuriyeho : ni uko bazapfa. Nyamara urupfu narwo ntiruzashobora kubahuza. Hagati yabo hari imanga nini ibatandukanya ubuziraherezo. Koko rero birumvikana ko kubera imibereho mibi, umukene azapfa mbere. Kubera ko mu baturanyi be ntawe umwitaho, abamalayika b’Imana nibo bazamujyana aho intungane zitegerereza izuka, mu mwanya w’icyubahiro iruhande rwa Abrahamu. Umukire nawe, n’ubwo azivuriza mu mavuriro akomeye, akavurwa n’abaganga kabuhariwe kubera ko afite uburyo bwo kubahemba, azashyira apfe abone ari mu kuzimu, aho ababarizwa bitavugwa n’ubushyuhe n’inyota.
Umukungu azatungurwa n’uko ibintu bihindutse. We utarigeza areka Lazaro ngo atoragure utuvungukira tumuhembure igihe yari arembejwe n’inzara, atangiye gusaba uwo yimye. « Mubyeyi Abrahamu, mbabarira wohereze Lazaro, akoze umutwe w’urutoki rwe mu mazi, maze aze ambobeze ku rurimi, kuko nazahajwe n’uyu muriro ». Abrahamu aramusobanurira ko nyuma y’urupfu, ibintu bihinduka ku buryo budasubirwaho. Imanga nini iri hagati y’abahire, banezerewe iruhande rwa Abrahamu, intungane yaranzwe n’ukwemera, n’abari mu bubabare mu nyenga y’umuriro, mbese ni nka rwa rugi rw’umuryango w’umukire rwatandukanyaga umukene Lazaro n’ameza y’umukungu rwikubye incuro zirenga igihumbi. Twibuke ko umukungu akiri ku isi ntacyo yakoze ngo asenye urwo rukuta, nako afungure urwo rugi yegere umukene basabane.
Umukungu amaze gusobanurirwa iby’imanga itandukanya abahire n’abagowe, yumva agiriye impuhwe abo yasize ku isi biberagaho nko mu « gihe cya Nowa », abasabira ikimenyetso kugira ngo bazisubireho: izuka rya Lazaro. « Mubyeyi, ndagusabye ngo wohereze Lazaro kwa data, kuko mpafite abavandimwe batanu ; agende ababurire ejo nabo batazaza aha hantu h’ububabare ». Igisubizo cy’Abrahamu kirasobanutse. Abazima bakiri ku isi, ntacyo babuze kugira ngo bisubireho. Nibatege amatwi Musa n’Abahanuzi, bashyire mu bikorwa ibyo babigisha. Mu yandi magambo, gukoresha neza ubukungu bw’iyi si no kwita ku batishoboye birasobanutse mu gitabo cy’Amategeko ya Musa kandi abahanuzi bakunze kubigarukaho kenshi.
« Niba muri mwe hari umukene … ntuzanangire umutima wawe ngo ugundire ibyawe, ubyimeho mwene wanyu w’umukene…ntuzabure kumuha, kandi niba umuhaye, bigire utagononwa… Kubera ko abakene badateze gushira mu gihugu, nguhaye none iri tegeko : Ntuzabure kugira icyo uha mwene wanyu, n’umunyabyago, n’umutindi uri mu gihugu cyawe. »( reba Ivug 15,7-11)
Igitangaza rero, n’iyo cyaba icy’izuka ry’uwapfuye, ntawakwemeza ko cyatuma uwanangiye umutima, akanga kwakira mu kwemera inyigisho zikubiye muri Bibiliya ahinduka. Abashidukira ibitangaza n’amabonekerwa, Ivanjili ibakuriye inzira ku murima. Gutega amatwi Ijambo ry’Imana riri muri Bibiliya nibyo bizadufasha guhinduka.
Bavandimwe, abakire basabwa gusangira n’abatishoboye muri ubu buzima, bityo abatishoboye bagashobora kuva mu butindi barimo. Aho gutegereza ko ibintu bizahinduka bidasubirwaho nyuma y’urupfu, umukungu arasabwa gukoresha neza ubukungu Imana yamutije, asenya inkuta zimutandukanya n’abatishoboye muri iki gihe, agasangira n’abafite inzara.
Icyo tutakwibagirwa, ni uko iyo tuvuze utishoboye, abenshi batekereza wa wundi uri ku muhanda, ategeye akaboko umuhisi n’umugenzi intero ari « Mwamfunguriye ! ». Ubukene buri kwinshi n’abakene bari kwinshi, hari n’uburyo bwinshi bwo kubitaho. Kwita ku mukene urambaraye imbere y’umuryango ntibikwiye kutwibagiza umukene uri mu nzu iwacu ukeneye ko tumuvugisha, ko tumubabarira, ko tumusekera, ko tumutega amatwi, ko tumubwira ijambo ryiza, rimufasha rikamuhumuriza, ko tumwitaho. Dusabe Roho Mutagatifu atumurikire.


text:
Umuhungu wa Tom Hanks yagize icyo avuga ku mibereho ye yahinduwe n’ Imana igihe yari mu nkambi yo mu butayu kubera imyitwarire mibi yamuranze mu myaka ye y’ubugimbi.
Umuhanzi, umunyamuziki akaba n’umukinnyi wa filime Chet Hanks yabwiye Clips IMPAULSIVE ko mu gihe yari afite imyaka 17 yoherejwe mu nkambi mu gice cya kure cya Utah bitewe n’imyitwarire ye idahwitse.
Chet Hanks yasbanuye uko yiyitaga umuhakanamana wuzuye uburakari n’inzangano muri kiriya gihe, ariko ibyo byose kuri we byataye agaciro mugihe yahuraga n’Imana ubwo yari mu nkambi.
Igihe gitunguranye cyaje kubaho ubwo bari bageze hejuru y’umusozi maze yicara ku gasongero k’umusozi yitegereza ahantu hose.
Chet Hanks arasobanura uko Imana yamwiyeretse ikamuha agakiza ati:"Ubwo narimo ndeba nitegereza mubyukuri narimo nibaza uburyo nageze muri ubwo butayu kuko nari mazemo ibyumweru 12 kandi byasaga n’aho ari bibi kandi birambiranye, yewe nta kintu na kimwe cyo kurebaho nari mfite”.
Yakomeje agira ati:"Narimo ndeba hirya no hino, nahise numva ntsinzwe cyane n’amarangamutima. Numvaga bisa nk’aho nakozweho n’ikiganza cy’Imana. Muri ako kanya ni bwo Imana yanyiretse ubwayo.
Uburakari bwose, urwango n’inzika byanshizemo.Uwiteka yabimpinduriyemo ibyiringiro bitagira akagero, amashimwe, amahoro n’urukundo.
"Uwo munsi wambereye uw’igiciro gikomeye. Mubyukuri natsinzwe cyane n’amarangamutima, nicara iruhande rw’urwo rutare ndarira. Namaze isaha yose ndira, narize amarira atagira gitangira. Ntabwo byahagaze kurira , ariko yari amarira y’ibyishimo, amarira yambereye byose, numvise amarangamutima yanjye abaye mazima ndetse n’ububabare bwose bwahindutse ibyishimo ".
Kugeza ubu, Chet yishimiye umunezero w’agakiza.Yajyanywe mu nkambi kubera imyitwarire ye mibi afite imyaka 17, ariko ubu afite imyaka 30 kandi arashima Imana yamubohoye ingoyi z’ibiyobyabwenge akaba ari umugabo wo guhamya umunezero ubonwa n’umuntu wakiriye Yesu nk’Umwami n’Umukiza w’ubugingo bwe.
Source: www.christiantoday.com
[email protected]


text:
Inyigisho yo ku wa gatatu w’icyumweru cya 28, C, Ku ya 09/Ukwakira/2016
Amasomo: Gal 5, 18-25; Zab: 1; Lk 11, 42-46.
Kuyoborwa na Roho
Ibaruwa Pawulo intumwa yandikiye Abanyagalati, ni inyigisho ifasha abayoboke ba Kirisitu kwikebura bakagaruka mu nzira nziza. Ni kenshi bibaho ko umuntu atangira urugendo rwa gikirisitu nyamara bidatinze agatangira kujarajara agahubangana rwose. Ibyo Pawulo intumwa yabibonye mu Banyagalati maze abandikira abashishikariza kugaruka mu nzira nziza bamenye igihe biyemeje kuba aba-Kirisitu Yezu watsinze urupfu akazuka. Ndetse yabahaye urugero rw’imibereho ye ya kera ubwo yari ataramenya Umukiza w’ukuri. Ni ngombwa guhora dusaba imbaraga zo gukomeza inzira twatangiye izatugeza mu bwami bw’Imana Data Ushoborabyose.
Kuyoborwa na Roho Mutagatifu ni yo nzira yonyine ituma umuntu adasenyuka. Iyo umuyoboke asa n’uwitaruye Inzira za Yezu Kirisitu, arongera akidumbura mu buzima bwa kera cyane ataramumenya. Yongera kuyoborwa n’umubiri n’isi n’ibyayo. Gushaka gushyira imbere izina rye n’icyubahiro cy’isi, ni bimwe mu bimuretera amatwara ahabanye n’Ivanjili, amatwara atamusabanya n’Imana, amatwara amugonganisha na bagenzi be. Ibikorwa Pawulo avuga ko ari iby’umubiri bimukoraniraho: uhereye ku gutekereza nabi, imvugo mbi ndetse n’ingeso mbi z’ubusambanyi zikamusabamo.
Utayobowe na Roho Mutagatifu, imikorere ye n’ubuyoboke bwe bihinduka kurangiza amategeko nk’aUtayobowe na Roho Mutagatifu, imikorere ye n’ubuyoboke bwe bihinduka kurangiza amategeko nk’abafarizayi n’abigishamategeko ba kera. Bo bumvaga ko gukurikiza udutegeko, uduhango n’imiziririzo by’idini ya kiyahudi byari bihagije. Nyamara Yezu Kirisitu agaragaza ko ibyo byose nta kamaro mu gihe umuntu atarangwa n’ubutabera n’urukundo.bafarizayi n’abigishamategeko ba kera. Bo bumvaga ko gukurikiza udutegeko, uduhango n’imiziririzo by’idini ya kiyahudi byari bihagije. Nyamara Yezu Kirisitu agaragaza ko ibyo byose nta kamaro mu gihe umuntu atarangwa n’ubutabera n’urukundo. Ubutabera, mu by’iyobokamana ni ubusabane buhamye n’Imana. Urukundo, ni ubusabane buhamye n’abantu. Gutunganya ibyo Imana ishaka mu buyoboke nyakuri bijyana no kubana n’abandi mu rukundo. Ni ko gukunda Imana n’abayo mu kuri. Roho Mutagatifu twambaza, adufasha kumva neza icyo Imana Data Ushoborabyose adushakaho maze kandi akadushoboza gusukura umutima n’ururimi tukihanganira byose muri bagenzi bacu.
Yezu Kirisitu asingizwe. Bikira Mariya aduhakirwe. Abatagatifu duhimbaza none, Serafina, Wilifridi, Magisimiliyani, Saluvini na Papa Feligisi IV, badusabire.
Padiri Cyprien BIZIMANA


text:
Umuti w’icyo kibazo ngo witezwe kubonekera mu kuba abantu barushaho kumva akamaro k’amata mu kuzahura imirire mu miryango, bakitabira kuyanywa ari benshi, aborozi na bo bakarushaho kwibanda ku bworozi bw’inka zitanga umukamo uhagije.
Ntivuguruzwa Thélésphore, ushinzwe imirire myiza mu mushinga wo guteza imbere inka z’umukamo no kwita ku mata, ahamya ko mu Rwanda abanywa amata bakiri bake.
Agira ati “Ibipimo mpuzamahanga bigena ko nibura umuntu umwe, aba akwiye kunywa litiro 120 z’amata ku mwaka. Ubungubu mu Rwanda igipimo cyerekana ko nibura umuntu umwe anywa litiro 72 z’amata ku mwaka, urumva ko tukiri ku rugero rwo hasi mu kwitabira kunywa amata”.
Yongera ati “Uyu munsi umukamo w’amata uboneka ku kigero gihagije ariko ugasanga abayanywa ari bacye. Byaba biri guterwa no kuba hari abantu bagiye batezuka ku muco wo kunywa amata.
Hari n’abamara gukama inka, amata bakayihutishiriza ku masoko, ntibite ku kuba bagira ayo bagenera umuryango, n’amafaranga avuyemo bakayikoreshereza ibindi bitanafite umumaro nk’ayo mata”.
Ati “Haracyari n’abibwira ko amata agenewe abana gusa, bo ubwabo ntibitabire kuyanywa. Rero dusaba abantu kugaruka mu muco wo kunywa amata, no kumenya agaciro kayo ku buzima bwacu, ibyanadufasha kugabanya ku kigero gifatika ikibazo cy’imirire mibi n’igwingira bikigaragara”.
Kuva mu mwaka wa 2006 Leta y’u Rwanda yatangije gahunda ya ‘Girinka Munyarwanda’, hagamijwe guteza imbere ubuhinzi no guca ikibazo cy’imirire mibi cyagenda gifata indi ntera.
Aborojwe inka binyuze muri iyi gahunda, barimo uwitwa Mukamana Vestine wo mu Kagari ka Mbwe, Umurenge wa Gashaki. Amaze imyaka ine yorojwe inka, akaba umwe mu bashimishwa no kuba ikamwa bigafasha kuzahura imirire mu muryango.
Yagize ati “Abana bacu ntibari bazi amata. Ariko ubu nagabiwe inka muri gahunda ya Girinka, bituma abana bayamenya baranayakunda. Yewe ntibanatuma nyagurisha, kuko baba bayakeneye. Ubu bafite imikurire myiza, mbese muri macye ikibazo cy’imirire mibi twarakirwanyije burundu”.
Dusabimana Cyriaque wo mu Kagari ka Muharuro, Umurenge wa Gashaki yoroye inka eshatu, zitanga litiro zisaga 40 z’umukamo w’amata. Asaba bagenzi be kumenya agaciro ko kunywa amata mu miryango.
Yagize ati “Amata nyafata nk’isoko y’imirire myiza n’ikigega kibitse ubukungu bw’ifaranga, kuko ndihira abana amashuri, kandi bakarya neza tubikesha amata. Aborozi dukwiye kuzirikana rero ko ibyo byombi ari magirirane, ntibibande gusa ku kumarira umukamo wose ku isoko kuko n’abagize umuryango baba bakeneye kuyanywa, kugira ngo babone n’uko bakora ibindi bafite ubuzima bwiza”.
Florence Umurungi Musiime, Umunyamabanga nshingwabikorwa w’ihuriro RNDP rigizwe n’abiyeguriye ubworozi n’abari mu ruhererekane rw’ibibukomokaho, agaragaza ko isoko ry’amata mu Rwanda ritaba ikibazo mu gihe abantu baba bimakaje umuco wo kunywa amata.
Yagize ati “Hari nk’ubwo wumva hamwe na hamwe bavuga ko umukamo w’amata wazamutse ukaba mwinshi, ukabura isoko cyane cyane mu gihe cy’imvura. Ibi ntidukwiye kuba tubitwara dutyo, kuko turamutse twimakaje umuco wo kunywa amata, bigahera mu ngo zacu, tukawusakaza mu byiciro bitandukanye by’abaturarwanda, ntekereza ko byazagera ubwo abantu babigira akamenyero, tukabigira mu byibanze dukenera mu buzima bwa buri munsi”.
Ati “Byarushaho kongerera imbaraga aborozi na bo, bagakora uwo mwuga bawukunze kurushaho, bakongera ubunyamwuga. Twazisanga ubworozi bw’inka burushijeho kugira uruhare rukomeye mu buzima n’ubukungu”.
Mu Karere ka Musanze honyine habarirwa inka zisaga ibihumbi 28. Umubare munini w’izitanga umukamo uri hejuru, zibarizwa mu gice cy’imirenge yegereye ibirunga nka Kinigi, Nyange, Busogo na Cyuve. Mu gihe izitanga umukamo uri ku rwego rwo hasi, zibarizwa mu gace kagizwe n’ubutaka busharira mu Mirenge ya Rwaza, Remera, Gashaki.
Umuyobozi w’Ishami ry’Ubuhinzi, Ubworozi n’Umutungo kamere mu Karere ka Musanze, Ngendahayo John, avuga ko bari muri gahunda yo kongera ubworozi bw’inka zitanga umukamo.
Yagize ati “Mu karere kose iyo tubariye ku makusanyirizo y’amata uko ari atatu ahabarizwa, nibura ku munsi tugeza kuri litiro 5900. N’ubwo uwo mukamo utari ku kigero cyo hejuru, biragaragara ko dukomeje gukora ubukangurambaga, tukongera umubare w’inka zitanga umukamo, bishobora kuwuzamura, tukaba twagera n’ubwo twihaza mu nganda zitunganya amata”.
Kuwa kane tariki 10 Kamena 2021, abanyeshuri basaga 1300 biga ku kigo cy’amashuri cya Ntarama giherereye mu Murenge wa Gashaki mu Karere ka Musanze, bahawe amata muri gahunda yo kwizihiza umunsi mpuzamahanga w’amata uba buri mwaka ku itariki 1 Kamena.


text:
Abanyeshuri ba Rambura Filles baciye ukubiri n’amazi mabi
Abanyeshuri biga mu rwunge rw’amashuri rwa Rambura Filles, barahamya ko baciye ukubiri no kunywa amazi mabi kuko bashyikirijwe na Ecobank ikigega kizajya kiyayungurura bagahita bayanywa.
Ubusanzwe muri GS Rambura Filles abanyeshuri bahuraga n’imbogamizi zo kubona amazi meza kuko batekerwa ayo kunywa akenshi bakayanywa agishyushye, utihanganye akanywa atari meza, naho guteka hagakoreshwaga ay’imvura.
Ikigega kiyungurura amazi n’ikigega kizabafasha kubika amazi yo gutekesha bahawe na Ecobank kuri uyu 09/12/2017, muri gahunda yayo ngarukamwaka yiswe Ecobank day, ngo bizatuma nta bibazo by’amazi mabi bazongera guhura nabyo.
Ndenzako Davina Claudia umunyeshuri mu mwaka wa gatatu ati"amazi twakoreshaga yari mabi, cyane cyane iyo yabaga yagiye, wasangaga ari ikibazo gikomeye, kuko nko koza ibikoresho wasangaga dukoresha amazi asa nabi".
Umuyobozi wa GS Rambura Filles Nyinawumuntu Marie Goretti, avuga ko amazi meza bahawe bari bayakeneye kuko bahuraga n’ibibazo bitandukanye kubera kutayagira.
Ati "iki kigega kije tugikeneye cyane, kuko kujya kuvoma ahandi ku migezi byari bigoranye, ubu rero turanezerewe kuko tubonye amazi yo gutekesha no kogesha ibyombo by’abana kuburyo twizera ko nta mwanda".
Umuyobozi wa Ecobank mu Rwanda Alice Kilonzo Zulu yavuze ko n’ubwo bakora ubucuruzi ariko banahangayikishwa cyane n’ubuzima bw’abaturage.
Ati "twatanze ibigega by’amazi kugirango dufashe abaturage kubaho mu buzima bwiza".
Igikorwa cya Ecobank day ni ngarukamwaka kikaba kibera mu bihugu 33 byo muri Africa aho bafite amashami.
Muri uyu mwaka bakaba bari bafite insanganyamatsiko igira iti "Amazi meza, ubuzima bwiza", dore ko ngo muri Africa habarirwa abantu basaga miriyari badafite amazi meza.
Iki gikorwa kikaba cyaratwaye amafaranga y’u Rwanda asaga miriyoni 8.
Urwunge rw’amashuri rwa Rambura Filles rwafunguye imiryango mu mwaka wa 1982 kuri ubu bakaba bafite abanyeshuri 472 aho bamaze gusohora abana 1003 baharangije.


text:
ESE WAHANGANA UTE N’INDWARA YA DIYABETE IKOMEJE GUHITANA BENSHI
Ese Diyabete ni iki ?
Diyabete cyangwa indwara y’isukari (diabetes mellitus) ni indwara yibasira uburyo umubiri ukoresha isukari (isukari yo mu maraso izwi nka glucose), uyirwaye agira isukari nyinshi mu maraso, bitewe n’uko impindura (pancreas) iba itakibasha kuvubura umusemburo wa Ensiline(Insulin) cyangwa se uturemangingo tw’umubiri tutumva neza uwo musemburo.
Ubwoko butandukanye bwa diyabete
Habaho ubwoko 3 butandukanye, nubwo ubuzwi cyane ari 2 ;
Diyabete ya 1 (Diabetes type 1)
Aha impindura (Pancreas) ntibasha kuvubura wa musemburo wa ensiline (Insuline). Ubu bwoko buza umuntu akiri muto kandi igaragara ku bantu bake.
Diyabete ya 2 (Diabetes type 2)
Impindura (Pancreas) ntibasha gukora insulin ihagije cyangwa se uturemangingo tw’umubiri twinangira ku mikorere ya insulin (insulin resistance). Ubu bwoko akenshi ntibugaragaza ibimenyetso, bigenda biba bibi uko igihe gishira ;Umubyibuho ukabije, kudakora imyitozo ngorora mubiri no kurya nabi ni bimwe mu bishobora gutera ubu bwoko bwa kabiri. Uko umuntu agenda akura kandi niko ibyago byo kuyirwara bigenda byiyongera
Diyabete iterwa no gusama (gestational diabetes).
Yibasira abagore batwite. Abagore bamwe na bamwe bagira isukari nyinshi mu maraso, umubiri wabo ntubashe gukora insuline ihagije mu gutwara iyo sukari no kuyibika mu turemangingo, nuko igakomeza kwiyongera mu maraso.
Ese ni uruhe rugero rukwiye rw’isukari mu maraso ?
Mbere yo kurya
Ku bantu batarwaye diyabete ni ; 3.9-5.5 mmol/L (70-99 mg/dl)
Ku barwayi ba diyabete ; 4.5-7.2 mmol/L (80-130 mg/dl)
Amasaha 2 nyuma yo kurya
Ku bantu batarwaye diyabete ; igomba kuba munsi ya 7.8 mmol/L (140 mg/dl)
Ku barwayi ba diyabete ; igomba kuba munsi y’10 mmol/L (180 mg/dl)
Bimwe mu bimenyetso n’ibiyiranga :
• Kugira inyota ihoraho idashira
• Kunyaragura cyane
• Gusonza bidasanzwe
• Kwiyongera ibiro cg gutakaza ibiro mu buryo budasanzwe
• Guhora wumva unaniwe
• Kureba ibicyezicyezi
• Kugira ibisebe bidakira cg bitinda gukira
• Kunyara inkari zihumura (ibi biterwa nuko hagaragara mu nkari ibyitwa ketones, biba byatewe nuko nta insulin ihagije iri mu mubiri)
• Guhorana infections zitandukanye, nk’izo mu ishinya, ku ruhu ndetse no mu gitsina
• Kumva umubiri udakomeye.
Ese waba uzi imiti myimerere yagufasha guhangana n’iyi ndwara ?
Ni byiza kwirinda iyi ndwara kuko bishoboka,Gusa birashoboka ko waba waramaze kurwara iyi ndwara,kandi ikaba yaranakuzengereje.Ubu habonetse imiti myimerere ikozwe mu bimera kandi ikaba yizewe ku rwego mpuzamahanga kuko ibifitiye ibyemezo mpuzamahanga (twavuga nka :FDA:Food and Drug Administration,n’ibindi). Iyo miti rero ikaba ifasha uturemangingo tw’impindura gukora neza bigatuma wa musemburo wa Ensiline utangwa neza,isukari ikajya kuri gahunda, kandi igatuma Diyabete itangiza ibindi bice by’umubiri.Muri iyo miti twavugamo nka :Glucoblock capsule, Balsam pear tea (Plant insulin), Chitosan capsule,..............Nta ngaruka igira kuko ikoze mu bimera.
Uramutse udukeneye ,wagana aho HORAHO Life dukorera mu mugi wa Kigali,mu nyubako yo kwa RUBANGURA, muri etaji ya 3 mu muryango wa 302 na 301.Ushobora no kuduhamagara kuri numero 0785031649 / 0788698813 ku bindi bisobanuro.Ndetse wanasura urubuga rwacu arirwo www.horahoclinic.rw.
Pt Jean Denys/horahoclinic.rw


text:
Korali Family of Singers bateguye igitaramo bitiriye ‘Umuryango Mwiza’
Israel Mbonyi yavuze ku gitaramo ari gutegura azamurikiramo Album ebyeri
Umuhanzi ukunzwe na benshi mundirimbo zo kuramya no guhimbaza Imana yatangaje ko ari kwitegura igitaramo kinini azamurikiramo Album ebyiri.
Ibi yabitangaje kuri uyu wa Gatanu tariki 11 Werurwe 2022 mu butumwa yacishije kurukuta rwe rwa Twetter.
Aho Yavuze ko ari kwitegura gukora igitaramo gikomeye, azamurikiramo alubumu ebyiri yakoze mu bihe bya COVID-19.
Yagize ati “ Nibigenda neza muri uyu mwaka dufite igitaramo kinini, nzaba murika albumu zanjye ebyiri (Mbwira na Icyambu) mu bihe bya COVID-19.”
Iki gitaramo ari kugitegura nyuma y’ibindi bitaramo yagiye akora nkicyo yakoze muri 2016 amurika Album ye yambere yise ’Number One’ ikindi agikora muri 2017 kuri Album ya kabiri yise’Intashyo’
Mbonyi ukomeje gusana imitima ya benshi abinyujije mubihangano bye yavuze ko yitegura gusohora Album ebyiri yakoze muri Covid 19.
Iki gitaramo ari kugitegura nyuma y’ibindi bitaramo yagiye akora nkicyo yakoze muri 2016 amurika Album ye yambere yise ’Number One’ ikindi agikora muri 2017 kuri Album ya kabiri yise’Intashyo’.


text:
Impinduka: Vestine na Dorcas igitaramo cyabo amataliki yahindutse
Itsinda rya Light Brothers ryasubiyemo indirimbo yo muri Afurika y’epfo yitwa “YESU WENA UNGUMHLOBO”
Itsinda rya Light Brothers rikomeje guhembura imitima ya benshi , ryongeye kuririmba indi indirimbo yitwa ” Yesu uri inshuti “ni ndirimbo ivuga ko yesu ari inshuti kandi akaba n’umutabazi .
Iyi ndirimbo “Yesu uri inshuti” yasubiwemo n’iri tsinda rya Light Brothers niyo muri Afurika y’epfo yitwa “YESU WENA UNGUMHLOBO” iri mu rurimi rw’ikizuru ni ndirimbo yakunzwe cyane na benshi bitewe n’ubwiza bwayo.
Light Brothers ni tsinda rya bavandimwe batatu bafite umwihariko wuko bose ari abanyamuziki kandi bose bakaba barawize nyuma yo kuririmba indirimbo yo mu gitabo yitwa ” Shimwa Mukiza “, bongeye gukora mu ngazo bajya muri Afurika y’epfo basubiramo iyi indirimbo ivuga ubutwari bwa Yesu ,ni ndirimbo ifite amashusho meza cyane Ikoranye ubuhanga.
Umuyobozi wa Light Brothers, DUSHIME Light Bonkey, yabwiye NKUNDAGOSPEL ko basubiyemo iyi ndirimbo bongera guhumuriza abantu kuko iyi ndirimbo ni sengesho ryasengwa na buri wese muri iki gihe .
Yagize ati ” iyi ndirimbo twayihinduye mu kinyarwanda kuko ari isengesho twifuzaga ko buri wese yasenga muri iki gihe kigoye, aho ubuzima bukomereye isi yose kubera Covid 19.”
Intego y’iri tsinda nk’uko Bonkey yabidutangirije ati “Dufite gahunda yo kwamamaza inkuru nziza ya Yesu Kristo ko ari umukiza, ukeneye kuruhuka, gukira, umunezero byose yabisanga muri Kristo kandi twifuza ko abantu benshi bakizwa tukazabana mu ijuru”.
Light Brothers ni abavandimwe bavukana, bakuriye mu muryango ikijijwe, dore ko bafite Maman wabo gusa, yabatoje gusenga bakiri bato, bakuriye mu ishuri ry’icyumweru (Sunday school) niho batangiriye kuririmba, nyuma baza kujya muri korali Hyssop, ariko hagati aho bagiye kwiga muzika, Enock Shukuru na Israel Papy bize muzika ku Nyundo naho Bonkey we umuziki yawize muri Kigali Music School akomereza muri Crescendo Institute, ubu bose uko turi 3 n’abaririmbyi kandi abacuranzi,baririmba indirimbo zo guhimbaza Imana.
REBA HANO INDIRIMBO YASUBIWEMO NA LIGHT BROTHERS “YESU URI INSHUTI”


text:
Inyigisho yo ku wa kabiri w’icyumweru cya 4 cya Pasika, 2014
Ku ya 13 Gicurasi 2013 – Umwamikazi w’i Fatima
Amasomo: Intu 11, 19-26; Z 86, 1-2, 3.5ab, 6-7;Yh 10, 22-30
Jye na Data turi umwe
Amagambo ya Yezu araduhumuriza, aradukomeza akaduha amizero n’ imbaraga zo kugenda twemye. Tuzi ko sekibi umwanzi w’Inkuru Nziza afite imbaraga. Ariko amagambo ya Yezu yigizayo ibiduhungabanya byose we utubwira ati : « Data wazimpaye (intama) aruta byose, kandi nta wagira icyo ashikuza mu kiganza cya Data. » Ijambo rimara ubwoba. Tukaririmba tuti « Turarinze ».
- « Ububasha bwa Nyagasani burabakomeza »
Muri iyi minsi mikuru ya Pasika turazirikana intangiriro za Kiliziya. Tukabona uburyo abigishwa ba Yezu bakomeje kwamamaza Inkuru Nziza ariko n’ibitotezo bitabuze. Barameneshwa ariko kumeneshwa kwabo bikaba imbarutso yo gukwirakwiza Inkuru Nziza.Umuntu yagerageza kwiyumvisha uko bari bamerewe nk’izindi mpunzi zose.Bikaba byari binabakomereye, cyane ko ibyo bavugaga bitumvikana neza kuko byari bishya. Ariko ngo “Ububasha bwa Nyagasani burabakomeza bigatuma umubare w’abahinduka bakamwera urushaho kwiyongera”. Ibi biremeza ibyo Gamaliyeri yari yavuze (Intu 3,34-39), uko barushagaho kubatoteza niko batinyukaga kugenda kugera no mu bihugu bya kure. Nguko uko Imana Ivana imbaraga mu ntege nke. Ahari ugusuzugurwa no gucishwa bugufi nko ku musaraba hakaba impamvu y’ikuzo. Abari impunzi bakaba abogezabutumwa. Ni muri izo mbaraga nke no gusuzugurwa Imana yubatse Kiliziya yayo.
- « Intama zanjye zumva ijwi ryanjye »
Ntahandi abigishwa ba Yezu bavanye imbaraga atari mu kwizirika kuri Nyagasani no kunga ubumwe nawe. Ubu bumwe nibwo Yezu yatubwiye mu Ivanjili. Yezu yongeye gutsindagire ubumwe bwe n’Imana Data “ Jye na Data turi umwe”.
Ubwo bumwe asangiye n’Imana Data abusangiza abumva ijwi rye , bamukurikira. Kungu ubumwe na Kristu dukomora kukumva ijambo byera imbuto y’ubugingo bw’iteka. Uwunze ubumwe na Kristu aba arinze, kuko aba ari mu biganza by’Imana. Nta bumwe nta kwemera gushoboka. Ubumwe nyakuri tubukomora ku bumwe bwa Kristu n’Imana Data. Twakunga ubumwe na Kristu mu ijambo rye tukamumenya tukagira ukwemera. Kuba umwe na Kristu ni ukuba mu ntama ze. Mu byukuri ahatari ubumwe ntihaba ukwemera gushyitse. Ukwemera kuza nk’imbuto y’ubumwe.
Ikibazo cya bariya bayahudi cyaba icyo mu bihe byose: “Niba uri Kristu bitwerurire ubitubwire”. Niba uri Umukiza. Bo bari bakeneye Umukiza, ubatsindira abanyamahanga bakaba ihanga rikomeye. Uburyo bashakaga kubamo ihanga rikomeye ni uburyo bw’isi. Bashakaga gusumba abandi. Abandi bababere abacakara. Barashaka imbuto. Imbuto ni ukunga ubumwe na We. Kunga ubumwe na We ni ukunga ubumwe n’Imana Data. Ni ukunga ubumwe n’abaremye mu ishusho yayo. Muri Kristu nta busumbane nta mugaragu bose ni abavandimwe kuko bunze ubumwe.
Iki kibazo kiba icyo muri iki gihe cyacu rero iyo kumenya Kristu byigizayo abandi. Iyo gusenga kwacu bivangura, bigatuma hari abo dusuzugura. Cyaba icyo muri iki gihe cyacu igihe isengesho ryacu ryaba ryifuriza inabi abandi. Rishobora no kuba kwishimira ibyago byagwiriye abandi. Yezu ntashaka ko hari uzimira abamuyobotse twishimire kandi duharanire ko abamwemera biyongera ku bw’imbaraga za Roho Mutagatifu yoherereza Kiliziya.
Padiri Charles HAKORIMANA


text:
Huye: Imvura nyinshi yaraye iguye yahitanye inkoko 1000 z’Umworozi
Imvura nyinshi yaraye iguye mu Karere ka HUYE yahitanye inkoko nyinshi z’umworozi agashinja ikigo cy’ishuri baturanye kuba aricyo cyagomoroye amazi akamusenyera.
Kuri iki cyumweru taliki ya mbere mu duce twinshi tw’u Rwanda twagaragayemo imvura, ni nako byabaye mu Karere ka Huye gaherereye mu Ntara y’Amajyepfo. Ariko iyo mvura nubwo ikunze kwitwa Umugisha, siko byagendekeye Bwana TWIZEYIMANA VINCENT wakoraga umwuga w’ubworozi bw’inkoko z’amagi n’iz’inyama muri ako Karere ka Huye kuko iyo mvura yateye umuvu mwinshi cyane wamusenyeye ikiraro cy’inkoko ze yororaga maze inkoko ze zose zigera ku gihumbi (1000) zirahatikirira.
Uno mugabo yabwiye umunyamakuru w’igitangazamakuru cya Kigali today dukesha iyi nkuru ko inkoko ze zose zapfuye. Yavuze ko amazi menshi yaturutse ku kigo cy’ishuri baturanye haturutse amazi menshi banze gufata, maze akora umuvu ukomeye cyane akaba ari nawo washennye ikiraro cy’inkoko ze maze imishwi igera kuri 550 zihita zipfa n’izindi nkoko z’amagi 450 zari zimaze amezi ane zirapfa.
Kugeza ubu bwana Vincent aravuga ko bigoye kongera kubyutsa umutwe kubera ko arinigihombo kinini cyane.


text:
Mu mafoto uko byari bimeze mu gitaramo cyo kumurika Album ya Mani Martin “Afro”
Kuri uyu wa gatandatu tariki ya 4 ugushyingo ,umuhanzi Mani Martin yari yakomereje ibitaramo bye byo kumurika Album ye yise “Afro” muri Kigali Selena Hotel.
Nubwo hari habaye impinduka nkeya kubijyanye no kwinjira mu gitaramo kubera impamvu zitamuturutseho ku isaha ya sa moya imiryango yari ifunguye kuburyo kugeza ku isaha ya saa moya niminota mirongo itatu wabonaga ubwitabire ari buke , ugereranije harimo abagera kuri ijana na mirongo itanu.
Uko amasaha yagendaga yicuma niko abantu bakomezaga kwiyongera baza kwihera ijisho igitaramo cyari cyiganjemo umuco nyarwanda.
Kubijyanye no kwinjira abantu binjiraga bakoretesheje uburyo bwa Mobile money kuburyo aho wageraga hose wahasangaga umuntu wo kugufasha .
W’ishyuraga ukoresheje mobile money noneho bakaguha ikirango cya MTN cyemezako wishyuye.
Ahagana ku isaha ya saa 19:53 nibwo igitaramo cyatangiye Mc umulisa Ange yageze ku rubyiniro .atangira avugako igitaramo kiza kwibanda ku muco nyarwanda .
Igitaramo cyatangiranye nitorero ryavuye i musanze batangira bakaraza ingoma.
Saa 20:20 Haririmbye umuhungu wiga mwishyuri rya muzika ku nyundo witwa Michel Ishimwe akaba yandika akora akanaririmba indirimbo.
Mani Martin yafashijwe nabanzi batandukanye gutaramira abitabiriye igitaramo cye cyo kumurika Album ye yise “Afro” harimo Syntex, Muneza Christopher ndetse nitorero ryari ryaturutse i Musanze.


text:
Menya amateka ya Niyigaba Vincent waririmbye ‘Yanze gutaha mbigire nte’
Hashize imyaka ibarirwa muri za 40 umuhanzi Niyigaba Vincent, aririmbye igitekerezo cy’umukobwa wahengereye umuhungu adahari maze yinjira mu nzu ye ashaka ko amurongora uko byamera kose, ibyo umuntu yakwita kwihambira ku muhungu, mu ndirimbo ‘Yanze gutaha mbigire nte’.
N’ubwo umuhanzi Niyigaba atagaragaza muri iyo ndirimbo ko uwo mukobwa bari basanzwe baziranye, ntabwo byumvikana ukuntu wasanga umukobwa mu nzu yawe ngo waduke urongore ku bucuti bw’akanya gato kuko abigusabye gusa.
Niyigaba Vincent mwene Nurusanzwe Denis na Nyiramakuba Thérèse, yavukiye mu yahoze ari Perefegitura ya Butare, Komini Kibayi ubu ni mu Karere ka Gisagara, mu 1957. Ni umwana wa kane mu bana barindwi, akaba yaritabye Imana mu 1994 azize Jenoside yakorewe Abatutsi.
Niyigaba Vincent yari atuye mu Mujyi wa Kigali muri Cyahafi, ubu ni mu Murenge wa Gitega muri Nyarugenge, ari na ho Niyigaba Honoré umuhungu wa Niyigaba Vincent atuye.
Ubuhanzi bwa Niyigaba Vincent
Niyigaba Vincent yaririmbye indirimbo zigera ku 10 ariko izamenyekanye cyane ni zirindwi harimo ‘Izuba rirarenze’ yakunzwe cyane ikaba inagikunzwe, ari na ko abaririmbyi bagenda bayigana mu bitaramo n’ibirori.
Yaririmbye kandi Indirimbo ‘Nyaruka nyarukirayo’, na ‘Yanze gutaha mbigire nte’ besnhi banatekerezaga ko ibyo avuga muri iyo ndirimbo byamubayeho, nk’uko abahanzi bo hambere bakundaga guhanga indirimbo zivuga ku kuri k’ubuzima bwabo.
Niyigaba Honoré avuga ko iyo ndirimbo ntaho ihuriye n’urushako rwa se, ahubwo yayihimbye akurikije ibyabagaho icyo gihe aho bamwe mu bakobwa bishyingiraga ku musore cyangwa bakijyanayo, rimwe na rimwe abahungu batabyiteguye umukobwa yagorobereza ati sintaha, umuhungu akarongora atyo.
Niyigaba Honoré avuga ko nyina yashakanye na se mu buryo bwemewe n’amategeko n’ubwo atebya avuga ko atari ahari, ariko ngo ntabwo nyina yigeze yihambira kuri se rwose, icyakora ngo mu ndirimbo zindi za Niyigaba harimo nk’eshatu zivuga ku mibanire ye n’umugore we, muri bimwe mu bika bizigize.
Agira ati “Ntabwo nari mpari papa ashakana na mama ariko ntabwo iriya ndirimbo ivuze ko mama yihambiye kuri data ahubwo ni igitekerezo cy’indirimbo ku byabagaho icyo gihe cyangwa n’ubu bishobora kuba. Mama na data bashakanye mu buryo busanzwe”.
Yongeraho ati “Icyakora muri ziriya ndirimbo harimo nk’eshatu zivuga ku bucuti bwa papa na mama ariko ntabwo data yigeze amenera iryo banga ku buryo nabihamya, ariko iyo uzumva wumva harimo akantu kabigarukaho”.
Akomeza avuga ko indirimbo za Se urebye nta muntu wo mu muryango azikomoraho kimwe n’uko n’abo yasize yaba umuhungu we na mushiki we, na bo ntawe wigeze agira impano nk’iya se ngo na we aririmbe.
Niyigaba Vincent wari umuhanzi akora n’indi mirimo dore ko yize akanaminuza mu mahanga, yatangiye gucuranga yiga amashuri abanza iwabo i Kibayi kuri Magi, aho yaje no kurangiriza ahitwa i Mugombwa, icyo gihe yacurangaga gitari zikozwe mu biti.
Ageze muri Goup Officiel de Butare mu mashuri yisumbuye aho yigaga ibijyanye n’ubuhinzi n’ubworozi, yahigiye noneho gitari zari zigezweho icyo gihe ameya neza kuyisobanura.
Arangije ayisumbuye yagiye kwiga mu Bufaransa no muri Leta Zunze Ubumwe za Amerika, aho agarutse yakoze mu nzego za Leta nka Minisiteri y’Uburezi, ikigo cyateguraga integanyanyigisho, aho ariko ntibyaje kumuhira kuko yahirukanwe azira kuba yaritwaga icyitso cy’Inkotanyi.
Yishwe muri Jenoside yakorewe Abatutsi mu 1994 asize abana babiri umuhungu n’umukobwa, muri batatu yabyaranye n’umugore we, Nyirandagijimana Epiphanie bashakanye mu 1977.
Abana ba Nyiyigaba Vincent basaba abahanzi babyiruka kureka kwigana mu buryo ubwo ari bwo bwose bwatesha agaciro ibihangano bya se, kuko ngo bijya byumvikana izo ndirimbo zasubiwemo nabi.
Niyigaba Honoré avuga ko usanga nk’indirimbo yitwa ‘Izuba rirarenze’, bayigana cyane kandi nta burenganzira umuryango we wigeze utanga, bikaba bibi cyane iyo ngo isubiwemo n’abantu bakayica kandi nyamara ifite umwimerere wayo bakwiye kugenderaho.
Ibitekerezo ( 2 )
Jye Vincent ndamuzi cyane yiga i Mugombwa ajya no muri Groupe i Butare byaradushyimishyaga kubona umusore w’ingimbi acuranga Gitari mur’icyo gihe mu gihe mu Rwanda Bari bake cyane ndetse nahamya ko muri commune Kibati na Muganza Bari basangiye Paruwasi imwe ariyo Mugombwa ariwe wamenyekenye ubwambere anasohora indirimbo kuri Radio Rwanda, Jye ikimbabaza n’Abigana indirimbo z’abantu bakaziteshya Umwimerere wayo mbese bakazipfobya batanabifitiye uburenganzira, rwose Leta yar’ikwiye kujya ihana abakora amakosa bateshya agaciro indirimbo z’abantu, kimwe n’Ama Radio azitambutsa, Inama nabaha n’uko Ubu bafit’umwanya bahimba izabo Aho kwandura izabandi, Murakoze
Ndabashuhuje,mwaramutse,Nshyigikiye ko abantu batakwangiza umwimerere w’igihangano cy’undi,kuko hari ubusobanuro bw’ijwi n’impamvu ariryo umuhanzi yahisemo,niba ushaka guturisha imitima y’abakumva uririmba ijwi ryoroheje,iyo uririmba mugisagara:utsindagira ijwi,iyo usaba:urigwandika,gukeza:urasiga ukanasingiza,iyo uririmba amarangamutima:ijwi karemano riherekejwe n’ibimenyetso ukoresha bimwe mu bice by’umubiri wawe ariko bidateye rubanda isoni.ikindi guhanga ntibipfa guhubuka:habanza intunariko y’umutima,ukigaba ku nganzo,ugakirigitwa n’inshoza,ukatura ugasarana ibitekerezo,bityo ukazahinduka Rwamwa rw’inganzo runaka.Murakoze


text:
Niba ibyahanuwe muri bibiliya Timothy 3,byaramaze gusohora, niki kindi Pastor’s bigisha?
Hits: 25
Bibiliya ibivuga neza ko mu bihe bya nyuma hazaba ho ibihe birushya cyane. Ngirango ubu twabigezemo n’ubwo twibwiraga ko bikiri kure bizaaohoza ku bandi batari twe.
Ariko ku buryo bugaragara kandi bweruye, n’ibigaragara yuko ibihe bitoroshye! Politically, economically, socially, educationally, Mentally, financially,spiritually.
Byatumye nibaza niba ba Pastor hari umulimo bagifite, cyangwa niba bagikenewe mu gihe gisa nk’iki?
Nabo ubwabo kubagenzura ibyanditswe byera, usanga bemeranywa n’umutima nama ko ari nta milimo bagifite bitewe n’ibihe tulimo. Basigaranye intwaro imwe gusa barisha babwira abantu ko bakwiye gusenga cyane.
Ariko niba hari abakwiye gusenga cyane nibo, kugirango berekana ubumana bubalimo. Bityo abashidikanywaho yuko batahamagawe batange ikizere muri rubanda.
Babwira abandi ibyo bakora, ariko bo batabasha kunikora. Bizeza abantu I bitangaza, ariko bagashaka ibifatika by’ako kanya amaturo n’ibyacumi.


text:
Mu bakora umuziki mu Rwanda, hari byinshi birengagiza gukora nyamara baramutse babishyize mu ngiro barushaho gutera imbere mu buryo bw’amafaranga cyangwa icyiciro barimo cy’ubuhanzi.
Muri iyi nkuru turibanda ku bahanzi nyarwanda batita ku bintu bimwe na bimwe nyamara baramutse bakomeje kubiha agaciro byabafasha mu buzima busanzwe, bagatera imbere, imiryango yabo ikabaho neza ndetse n’igihugu kikarushaho gutera imbere mu buryo ubwo ari bwo bwose.
Bimwe mu byo aba bahanzi nyarwanda birengagiza harimo akazi bakoraga mbere yo kuba abahanzi bakomeye cyangwa gukoresha nabi amafaranga make bakura mu muziki nyamara baramutse babyiseho bakabiha umwanya ayo mafaranga make babona hari uburyo yabungukira batavunitse.
Bimwe mu byo abahanzi nyarwanda birengagiza :
Guhagarika akazi bakoraga bataraba abahanzi bazwi
Abahanzi nyarwanda hafi ya bose, batangiye umuziki hari akandi kazi bafite kabatunze mu buzima bwa buri munsi. Bamwe bari abashoferi, abamotari, abatekinisiye, abarimu, abaganga, abanyeshuri muri za kaminuza, abakanishi, aborozi, abashushanyi, abahinzi n’ibindi.
Ikosa ribaho kuri bose, ni uko iyo hagize ukora indirimbo imwe igacurangwa kuri radio akumva abantu bose birirwa bamuhamagara bamwita umuhanzi, umustar cyangwa andi mazina y’icyubahiro ahita ava mu kazi yakoraga kanamwinjiriza amafaranga ahubwo ugasanga yirirwa ku yicaye cyangwa azenguruka mu mujyi, ajya kwishimisha mu bintu bitandukanye bitanamwungukira nyamara yakagombye kwicara hamwe agakora ako kazi anakora umuziki akabaho neza.
Gucunga nabi amafaranga make bakura mu muziki
Hari bamwe mu bahanzi nyarwanda bakorera amafaranga batazi icyo kwizigamira bivuze yewe batazi niba na banki zibaho. Niba yakoreye ibihumbi 100 uyu munsi, ibihumbi 60 akabisiga mu kabari, 20 akishyura umumotari umutwara cyangwa imodoka ,20 asigaye akishyura imyenda mike aba afite mu gasozi agasigarira aho.
Buri muhanzi agize konti, akagira imibare mu byo akora ntacyamubuza gutera imbere.
Niba ukoreye ibihumbi 100 mu gitaramo kimwe ukamenya ngo urizigamira ibihumbi 70 andi asigaye uyinezezemo cyangwa uguremo agakweto keza nk’abandi.
Kubona amafaranga menshi ku nshuro ya mbere bagahita bagura imodoka
Mu by’ukuri, imodoka ni nziza, ariko se niba uri umuhanzi ukizamuka wenda ukabona ikiraka kikwinjiriza miliyoni enye cyangwa eshatu kashi, icyo aba akeneye bwa mbere ni ukugura imodoka ?
Izo miliyoni bamuha aramutse azifashe akazikoramo umushinga yawizeho neza nyuma y’amezi 5 yaba abarirwa mu bahanzi ba mbere bafite amafaranga menshi mu Rwanda. yabaho neza, umuryango we ukabaho neza, ndetse n’iyo business ye yaba ihoraho ifite abakozi bayikoramo ahemba n’igihugu kikunguka.
Kubaho mu buzima buhenze
Benshi uzasanga bifuza kwambara urukweto nk’urwo babonye mu ndirimbo ya Jay-Z, Shakira, Lady Gaga, Lil Wayne n’abandi nyamara bakirengagiza ko abo bigana ari abanyamafaranga ba mbere mu muziki ku isi. Niba yambara urukweto rugura ibihumbi 200 by’amanyarwanda na we n’umuhanzi nyarwanda agashaka kurwambara aba mu nzu akodesha ibuhumbi 50 ku kwezi ntabwo byahura.
Hari n’abahanzi babona amafaranga menshi agashaka kubaho nk’abo bahanzi bo muri Amerika, agahita ategura gusohokera ahantu heza, hanahenze ndetse ari kumwe n’abakobwa beza aha amafaranga atabarika, nyamara nta n’ibihumbi 100 afite kuri konti , ataranishyura iyo nzu abamo. Niho usanga umuhanzi runaka yajyanwe mu itangazamakuru ngo yambuye umukozi wo mu rugo, yambuye umumotari umutwara n’ibindi birego bidashira.
Kutagira intego mu buzima bwabo
Nta muntu ku isi wateye imbere atagize icyerekezo aha ubuzima bwe. Niba umuhanzi akorera amafaranga, ni byiza ko yapanga gahunda ze akavuga ati ‘nyuma y’imyaka itanu ndashaka kuzaba mfite inzu yanjye mu mujyi wa Kigali cyangwa nzaba mfite hegitari 200 zihingwaho karoti, ari njye ugaburira ibigo by’amashuri by’iburengerazuba ni urugero.
Cyangwa afate gahunda mu muziki avuge ati ‘amafaranga mbona ndashaka ko umwaka urangira mfite studio yanjye bwite, nyuma y’undi mwaka nkorane indirimbo na P Square, Diamond cyangwa abandi bahanzi bakunzwe, nkore cyane kuburyo mu myaka 10 nzaboneka mu bahanzi bahatanira BET Awards .’
Yihaye gahunda akavuga ati, ‘nyuma y’imyaka ibiri ndashaka ko nzaba mfite miliyoni 20 kuri konti nkore umushinga uzambyarira inyungu ,umunsi navuye mu muziki nzabone icyo nkora.’
Ikosa rikomeye rikorwa n’abahanzi aho bamwe biyemeza kuva mu ishuri bakayoboka umuziki kandi ntadipolome itangwa mu muziki wo mu Rwanda. Ni benshi mu bahanzi nyarwanda bashyize ibitabo ku ruhande bahitamo kujya kuba ibirangirire mu muziki nyamara ni igihombo gikomeye kuri bo n’igihugu muri rusange.
N’ubwo buri wese agira uko ayobora ubuzima bwe, ariko ni ikosa rikomeye kuva mu ishuri ukajya gukora umuziki. Iyo uri mu ishuri, urahura ubumenyi bugufasha kwibeshaho, kumenya gukora ubushakashatsi, ari nabyo byagufasha kuba wakora umuziki by’umwuga. Biba ikosa rikomeye cyane, iyo uwo muziki yasimbuje amashuri ye awukoze nta gahunda ifatika afite, bikururira ibibazo nyir’ukubikora, umuryango we ndetse n’igihugu muri rusange.
IGIHE
Reba Video
Urukundo
Amakosa 5 akomeye abahanzi nyarwanda bakora akabasiga mu kangaratete
Mu bakora umuziki mu Rwanda, hari byinshi birengagiza gukora nyamara baramutse babishyize mu ngiro barushaho gutera imbere mu buryo bw’amafaranga cyangwa icyiciro barimo cy’ubuhanzi.
at 12:31
Labels: abahanzi nyarwanda


text:
Icyumweru cya mbere cy’Igisibo, Umwaka C
Ku ya 17 Gashyantare 2013
Inyigisho ya Padiri Cyprien BIZIMANA
AMASOMO: 1º.Ivug 26, 4-10;2º.Rom 10, 8-13;3º.Lk 4, 1-13
Umuntu ntatungwa n’umugati gusa
1.Turashukwa, si ibikino
Mu mwaka wa Liturujiya C, icyumweru cya mbere cy’igisibo kidufasha gutekereza ku bishuko bitwugarije. Dushobora gutangazwa n’uburyo YEZU KRISTU Umwana w’Imana Nzima yashutswe! Ntidutangare cyane cyangwa ntitubigire ibikino, Sekibi n’ubwo yatsinzwe izwiho gutinyuka no guhangara. Duhore turi maso rero kuko iyatinyutse kwegera YEZU itazaturebera izuba.
Kuba YEZU yarashutswe na Sekibi kariya kageni, ni isomo rikomeye kuri twebwe usibye ko turebye nabi byanatubera ingusho. Ni isomo rihanitse kuko mu buzima bwacu twiyemeza guhora turi maso kuko Sekibi itiganda mu kuduhangara yo yahangaye mbere na mbere uwayihangamuye. Iyo twemera ko turi ku rugamba, natwe dushaka intwaro zikwiye kugira ngo dutsinde. Iyo turangaye n’akanya gato Sekibi iraduhangara ikaduhangamura. Ni ko biba byagenze iyo nk’umukristu ukomeye yaba umulayiki yaba uwihayimana igihe kigeze akagwa mu byaha by’urukozasoni! Gushukwa kwa YEZU kandi gushobora kutubera impamvu yo guhezwayo: hari abantu babyitwaza bakibera mu byaha nta nkomanga, bavuga ngo “Na YEZU yarashutswe!”. Icyo dushobora kwibagirwa dutwawe n’iyo mitekerereze, ni uko YEZU yashutswe ariko ntatsindwe! Guharanira gutsinda muri We ni ko kwigira ku byo yaboneye mu butayu iminsi mirongo ine n’amajoro mirongo ine.
Ku wa gatatu w’ivu, Papa wacu Benedigito XVI, mu kiganiro asanzwe aha abakristu mu gitondo, yibanze kuri ibyo bishuko bya Sekibi arangiza adusobanurira ko kugira ngo tubitsinde tugomba gushyira Imana Data Ushoborabyose hajuru y’ibintu byose. Kurangamira Imana mbere ya byose, ni uguhora twibaza tuti: “Ariko ubundi icy’ingenzi mu buzima bwacu ni iki?”. Uwo mubyeyi wacu Papa, Umusimbura wa Petero intumwa (2005-2013) yaduhaye urugero mu mibereho ye yose kuko kuva akiri muto yaranzwe no gushyira imbere ubucuti bukomeye na YEZU KRISTU. Ntiyashatse amakuzo, amaraha n’icyubahiro by’isi. Ni na rwo rugero ruhanitse adusigiye kuko ku wa 11 gashyantare 2013 yiyemeje kurekura icyubahiro cyo kuba Papa ku bushake. Ni intwari yabyirukiye gutsinda. YEZU abisingirizwe.
2. Igishuko cy’umugati
Igishuko gikurura ibindi byose, ni igishuko cy’umugati. Umugati urashushanya ibintu byose dukenera bitunga umubiri wacu. Nta muntu n’umwe udakenera kurya. Ni yo mpamvu tugomba gukora kugira ngo tubeho. Pawulo intumwa yigeze gukangara Abanyatesaloniki bari barihangishijeho kubaho ntacyo bakora ngo bategereje gusa ukuza k’Umukiza! Ibyo byari byaratewe n’ubuyobe mu myemerere. Ni ko bigenda, iyo umuntu yemera YEZU KRISTU ariko ukwemera kwe kugatokorwa, imibereho ye iba yavangiwe. Nta n’inshingano n’imwe yuzuza.
Gutegereza iby’ijuru, ntibikuraho gukomeza gufasha Imana kuremarema iyi si ngo irusheho kuba nziza n’abayituye barusheho gutera imbere. Icyo umuyoboke agomba kwirinda, ni uburyamirane hagati y’ubuzima bw’umubiri n’ubwa roho. Cyane cyane ibikunze kubaho, ni ugushyira imbere imibereho y’umubiri maze roho ikagenda igapyinagara. Muri rusange abasenga by’ukuri ni na bo bita ku mirimo ibafitiye akamaro kandi bagafasha n’abatishoboye.
Muri iki gihe, cyane cyane mu bihugu byitwa ko byateye imbere, kwigisha Ivanjili ni nko gusuka amazi ku rutare. Igishishikaje abantu muri rusange, ni ukwirira neza, ni ukugera ku butunzi buhambaye. Amategeko yo kurya neza yubahirizwa kurusha ay’Imana Data Ushoborabyose. Aho rero ni ho Sekibi yabazirikiye ku buryo batinyagambura. No mu bihugu bikennye ariko si shyashya kuko na ho hatabuze ibibangamira Ijambo ry’Imana: haboneka yo ba Rusakumyi bahora bashaka kwikubira imitungo y’ibihugu kandi igice kinini cy’abaturage cyugarijwe n’inzara n’ubukene! Aho na ho ntibyoroha kwigisha Inkuru Nziza. Amatwara ajyanye n’umuco wo kwiyubaha ukiranga ababatijwe, ni yo tugicungiraho muri ibyo bihugu cyane cayne bya Afrika na Amerika. Ni ngombwa ko Kiliziya ihakomeza ubutumwa kugira ngo YEZU KRISTU abe ari We ukomeza gushyirwa hejuru ya byose. Iyo bitabaye ibyo, iharaka ry’ifaranga n’amafunguro rihamagara ibindi bishuko.
Ibyo bishuko bindi, ni ibitwoshya gushyira imbere icyubahiro n’amakuzo yo ku isi. Iyo duhaze kandi nta n’ikindi kibazo dufite, mu gihe twirengagiza Ijambo ry’Imana, ntidushobora gutsinda n’igishuko cy’amaraha. Ni aho abantu benshi bagera bamaze guhembuka no gushyikira ifaranga maze abagabo bakajya gusenya ingo z’abandi, bagashuka abana b’abakobwa; abagore bakagurira abo barindagiza mu busambanyi; urubyiruko rugashoka ibiyobyabwenge n’ukwiyandarika: abakobwa bagatwara inda z’indaro abandi bagakora amahano bazikuramo; uwihayimana ntabe akimenya ko ari Yo yihaye, ko atihaye abagore cyangwa abagabo…Gushaka ibyo kurya n’iby’isi bindi twirengagije Ubugingo YEZU KRISTU yaturonkeye biradusenyera aho kutwubaka. Nta n’umwe ukingiye ku bishuko ibi n’ibi: twese tugomba kurya turi menge, tugasenga, tugasiba kandi tukicuza ibyaha tubikuye ku mutima nta soni nta bwoba.
3. Gutungwa n’Ijambo ry’Imana
Uwo ni wo mutsindo. Kumenya ko umuntu adatungwa n’umugati gusa, ni bwo bwenge. Inyigisho ya none igamije kutwumvisha ko iby’isi atari byo bitubeshaho gusa. Si byo tugomaba kunodokera. N’iyo tugize amahirwe imirimo yacu ikaduhira tugasarura, nta cyo dukwiye kwizigamira tudatuye Nyagasani ituro rikwiye kandi rivuye ku mutima (zirikana isomo rya mbere).
Ijambo ry’Imana ritugera ku mutima rikatwerekeza ku KURI nyako kuko rinadutsindira ubwoba bw’urupfu n’ibindi byago. Ni yo mpamvu Pawulo intumwa yadushishikarije kwemera n’umutima YEZU KRISTU watsinze urupfu akazuka. Uko kwemera mu mutima kujyana no kwamamaza umutsindo kugira ngo n’abandi bakire. Uwemera atamamaza, nta wamenye uwo yemera! Uko kwemera kudufungura amaso amasomo y’ijuru akaducengera tukabaho tugana mu ijuru kubana n’Imana Data Ushoborabyose kuko ari cyo twaremewe.
Dusabe
Dusabire abantu benshi bahugiye mu by’isi bashakisha gusa imigati cyangwa amafunguro y’umubiri yonyine. Ni benshi batazi Ijambo ry’Ubugingo kuko nta mwanya baribonera. Ni mu gihe: babona umwanya he wo kujya kumva Ijambo ry’Imana no guhabwa Umugati utunga roho, ko bifitiye ibindi bibashishikaje? Ese twakora iki kugira ngo Ijambo ry’Imana rihore rigera ku mutima w’abatuye isi ribahindure? Nta kwiheba: ni ugukomeza urugamba, nubasha kurokora n’umwe mu Izina rya YEZU ukirinda kugusha n’umwe mu izina rya Shitani, uzaba utanze umuganda ufatika mu kubaka Ingoma y’Imana mu bantu.
Dusabire Kiliziya nyobozi. Dusabire Abakaridinali bitegura gutora Papa. Tubasabire binjire mu isengesho maze bamurikirwe na Roho Mutagatifu batore undi mupapa uzaza yemye ashishikajwe no kudukomeza mu kwemera nk’uko babikoze Benedigito XVI na Yohani Pawulo II. YEZU asingirizwe umubyeyi BENEDIGITO XVI kubera iyi myaka iyinga umunani amaze atwereka YEZU KRISTU.
YEZU KRISTU UMUTWE N’UMUTWARE WA KILIZIYA ASINGIZWE.
UMUBYEYI BIKIRA MARIYA ADUHAKIRWE.


text:
Ndi Isosiyete ishakisha abashoramari
IBIGO BITO N'IBICIRIRITSE BIRAHAMAGARIRWA GUTANGA INYANDIKO GUSABA ISHORAMARI KOHEREZA
Ibipimo ngenderwaho mu guhitamo imishinga
Ibipimo bisabwa:
- Indangamiterere: Imishinga igomba kuba ifite aho ihurira n’abahinzi-borozi bato. Ibi bishobora kubamo, ariko ntibigarukira aha gusa: ibigo bigira uruhare mu gutanga inyongeramusaruro, umusaruro w’ibanze, gushoboza (urugero: ibikoresho byubuhinzi, urubuga rwo guhuriza hamwe, kuhira, ububiko bukonje, serivisi z’imari), kongera agaciro, urubuga rwa digitali n’ibindi.
- Igihugu: Isosiyete igomba kuba ikorera mu buryo butaziguye ku mugabane w’Afurika cyangwa iteganya kwagurira ibikorwa byayo mu karere mu mezi 12-18 ari imbere.
- Ikiciro cy’ubucuruzi: Nyuma y’iyinjiza / gihamya y’igitekerezo hamwe n’ibicuruzwa ku isoko hamwe n’abakiriya bahari. Isosiyete igomba kugira gahunda zo gupima ibikorwa mumezi 12-24 ari imbere. Ibigo bigomba kugira imishinga y’ubucuruzi isobanutse kandi igomba no gushakisha inkunga (urugero, umwenda, gutera inkunga imigabane, nibindi).
Ibindi bipimo bigomba gusuzumwa
- Iterambere ry’urubyiruko:Ese isosiyete ishyigikira iterambere ry’urubyiruko igatanga n’amahirwe yo kubona akazi?
- Kwinjiza uburinganire: Ese isosiyete iyobowe/cyangwa ifite abategarugori? Ni gute umushinga uteza imbere uburinganire mu kazi?
- Ingaruka ku bidukikije: Ese isosiyete iteza imbere ahantu harumbuka mu buhinzi?
- Ingaruka ku bahinzi baciriritse: Ni gute isosiyete iteza imbere uburyo bunoze bwo kongera umusaruro, kongera umutekano w’ibiribwa, amahirwe atandukanye y’ubukungu, serivisi nziza z’imari, hamwe na gahunda yo kurengera imibereho y’abahinzi baciriritse?
- Ubufatanye: Ese isosiyete ifite ubushobozi cyangwa ubufatanye busanzwe hamwe n’abikorera cyangwa abafatanyabikorwa bategamiye kuri leta?
- Iterambere ryuzuye: Ese isosiyete izamura iterambere ryuzuye binyuze mu baguzi / mu bikorwa?
- Kwishakira ikoranabuhanga: Ese isosiyete iteza imbere kugura no guhererekanya ikoranabuhanga mu karere?
- Amahirwe yo gukurikirana inkunga no kuyigana: Ni gute isosiyete izakoresha ishoramari ryayo mu gihe hari amahirwe yo kubona amafaranga yinyongera?
Gusaba
Niba wujuje ibi byavuzwe haruguru, nyamuneka kanda hano kugirango ukuremo inyandikorugero, utange umwirondoro wawe.Urebye umubare muto w’imyanya iboneka, porogaramu zizaba iza mbere nziza, zabanje gutangwa n’Ibigo Bito n'Ibiciriritse gusa bizaba byatanze imyirondoro yuzuye ni zo zizasuzumwa kugirango ubigiremo uruhare. Umaze kuzuza umwirondoro wawe ukoresheje icyitegererezo cyiza cyatanzwe, nyamuneka uzabyohereze kuri dealroom@agra.org kugirango bisuzumwe.
Dusangize videwo yawe
Kugirango urusheho kwimenyekanisha mu bashoramari no gutanga incamake yihuse ya sosiyete yawe n'amahirwe yo gushora imari, turagusaba ko wafata amashusho videwo y’iminota 2 ukayatugezaho kuri aderesi ikurikira dealroom@agra.org. Nyamuneka, amabwiriza yo gufata amashusho urayasanga hano.
Agaciro AGRA yungura
Kugera ku Cyumba cy’AGRA cy’ibikorwa byubuhinzi bizatanga inyungu zikurikira:
- Gushoboza guhuza ubucuruzi n’abashoramari mu rusobe rw'ibinyabuzima muri Afurika.
- Gutanga amahuza ku rubuga hamwe n’ibikoresho byo gutera inkunga ibikorwa byo gukusanya inkunga.
- Gushoboza guhuza ubucuruzi, gushakisha amahirwe y’ubufatanye, no gusangira imyigire n’ubundi bucuruzi ku mugabane wose.
- Kuguhuza n'abaguzi bakomeye (urugero: ibigo by’ibinyobwa, abegeranya,…) no gucukumbura amahirwe yo gushakisha isoko.
- Gutanga amahirwe k’ubucuruzi bwo guhuza no gukorana n’abafatanyabikorwa mu rusobe rw'ibinyabuzima hamwe nabafatanyabikorwa ba leta.
- Nyuma y’AGRF, ubucuruzi buzahabwa igenzura rikurikirana kandi birashobora ko byanagira akamaro mu nkunga y’ubujyanama.
kugirango uhabwe ubusobanuro. Nyamuneka menya ko abazaba bitabiriye Icyumba cy’Ibikorwa by’Ubuhinzi cy’AGRF basabwa kwiyandikisha mu nama y’AGRF hano.


text:
AMATEKA y’amajyambere y’u Rwanda n’ababigizemo uruhare(Igice cya 3): Ingoma ya gihake yari mbi .
(Yasohotse bwa mbere on Tuesday 9 September 2014, 18:52
Par:Leprophete.fr )
- Uko inzego gakondo z’ubutegetsi zari zimeze mu Rwanda rwa kera
Umutegetsi mukuru w’Urwanda rwa kera yari ingoma Karinga. Mu mitambagiro, mu birori, mu guhabwa icyubahiro (préséance, protocole), yazaga imbere y’umwami. Urwanda rwashoboraga guterwa, rukaba rwanatsindwa, yewe se n’umwami warwo agafatwa mpiri, akaba yanicwa. Igihe cyose ingoma Karinga yabaga itarafatwa, umwanzi yabaga ataratsinda, yabaga atarigarurira Urwanda.
Nyuma ya Karinga hakurikiragaho umwami. Umwami ariko yanganyaga ububasha n’umugabekazi, ni ukuvuga nyina. Dore bimwe mu bibyerekana. Icyambere ni uko iyo umwami wari ku ngoma yabaga amaze gutanga (gupfa), Abiru babanzaga guhitamo mu bagore be uzaba umugabekazi. Nyuma bagahita mu bahungu b’uwo mugore ukwiye kuba umwami. Ntibahitagamo umukuru byanze bikunze, bahitagamo uwo babonaga abishoboye kandi abikwiye kurusha abandi. Mu by’ukuri bahitagamo uwo bishakiye. Icya kabiri ni uko iyo umwami yapfaga mbere y’umugabekazi (nyina), umugabekazi nawe yagombaga gupfa. Akenshi yanywaga uburozi cyangwa akaryama agaramye ku gitanda, bakamushyira umubirikira (entonnoir) mu kanwa, bagasukamo amata kugeza ubwo amuhuba umwaka, ntabashe guhumeka, agapfa. Icyo gihe baravugaga ngo umugabekazi yanyoye.
Mu Rwanda habayeho abagabekazi benshi b’ibishegabo bitegekeraga igihugu, abami bagasigara ari ab’umurimbo gusa. Umwe muri bo ni nka Kanjogera nyina wa Musinga (1897-1931), undi ni nka Nyiramavugo Nyiramongi nyina wa Mutara wa 2 Rwogera (?-1853). Abo rwose ntibavugirwagamo. Na Nyiramavugo Kankazi nyina wa Rudahigwa (1931-1959) yarabigerageje, ariko ntibyamushobokera kubera ko ibihe byari byarahindutse.
Urwanda rwari rugabanijemo Ibiti banitaga kandi Intara. Muri buri giti umwami yabaga ahagarariwe n’Abatware 3 : uw’ingabo, uw’ubutaka n’uw’umukenke. Umukuru muri bo yari uw’ingabo, ku buryo iyo bavugaga “umutware” nta kindi bongeyeho, byasobanuraga “umutware w’ingabo”. Hari igihe umutware w’ingabo yabaga ari n’umutware w’ibindi byose. Kuba umutware mu rwego rw’Igiti (uw’ingabo, ubutaka cyangwa umukenke) byari umwihariko w’Abatutsi.
Ibiti byari bigabanyijemo Ibikingi. Igikingi cyabaga kigizwe n’umusozi umwe cyangwa myinshi (collines). Buri mutware muri bariya batwaraga Igiti yashyiragaho umuhagarariye mu Bikingi bigize Igiti cye. No mu rwego rw’Igikingi abatware b’Abatutsi ni bo babaga ari benshi, ariko harimo n’Abahutu n’Abatwa. Icyakora Abahutu n’Abatutsi bakomezaga kunena Umutwa kabone n’abatuye mu Gikingi ategeka. Ntibasangiraga nawe, ntibanyweraga ku muheha umwe na we. Byongeye kandi, mu kuzamuka mu ntera Umutwa ntiyashoboraga kurenga urwego rwo kuba umutware w’Igikingi. Cyaraziraga ko yatwara Igiti, ariko ku muntu w’Umuhutu byarashobokaga, uretse ko bitari bikunze kubonekera.
Ibindi biteye amatsiko ni ibirebana n’umutware w’ingabo. Ntabwo yabaga ari we ku izina gusa, yabaga afite ingabo ategeka koko. Izo ngabo ariko zabaga zituye mu Biti binyuranye by’u Rwanda. Umutware w’ingabo utuye ikantarange yabaga afite ijambo n’ububasha ku nka, ku nzuri no ku bundi bukungu buri musirikari akesha kuba ari mu ngabo ze aho yaba atuye hose. Hari n’ubwo ingabo iyi n’iyi yikundiraga kandi ikumvira umutware wayo utuye iyo bigwa kurusha uko yabigiriraga umutware w’Igiti ituyemo.
- Ibintu byose byari iby’umwami
Kugirango twumve neza inshingano z’abari mu nzego z’ubutegetsi tumaze kuvuga, ni ngombwa kumenya ko mu mitekerereze y’icyo gihe ibintu byose byari iby’umwami. Byose ariko : inka, amasambu, abagore ndetse n’ubuzima bwa buri muturage, byose byari iby’umwami. Uwifuzaga kugira icyo aronka yagombaga guhakwa ku mwami cyangwa ku byegera bye. N’uwashakaga kwirinda ko yanyagwa ibye ni ko yagombaga kubigenza. Dore ingero 2 zerekana ukuntu ibintu byose byari iby’umwami.
Urwambere ni nk’uko umwami Rwabugiri yitwaga Sezisoni. Umunsi umwe yumva izina rya muramu we witwaga Rwabugiri riramushimishije, ararimwaka, araryitwarira, undi amwita Rwakageyo. Urugero rwa 2 ni nk’uko na none Rwabugiri yarongoye abagore 3 bavukana kandi bose abambuye abagabo bari barashatseho, barabyaranye n’abana. Nyuma yaje kubica bose, ataretse na se ubabyara, ni ukuvuga sebukwe witwaga Nzirumbanje abahora ko bari baragize uruhare mu rupfu rw’umugabekazi Murorunkwere, nyina wa Rwabugiri.
Abari mu nzego z’ubutegetsi gakondo bari bashinzwe kuvana mu baturage ibiribwa bikomoka ku buhinzi no ku bworozi bigomba kugemurwa ibwami. Abo mu rwego rwo hasi babikusanyaga bitwaga Abamotsi. Umumotsi yabaga ashinzwe ingo ziri hagati ya 10 na 15. Yagereranywa na ba Nyumbakumi b’ubu. Umumotsi yagombaga gukusanya byinshi, agakuraho ibimutunga n’umuryango we, hagasaguka ibyo yohereza ku mutware w’Igikingi. Umutware w’Igikingi nawe yakuragaho ibimutunga n’abe bose, hagasaguka ibijya ku mutware w’Igiti. Umutware w’Igiti agakuraho ibimutunga, hagasigara n’ibyo yohereza ibwami.
- Akababaro k’abaturage
Tuzirikane ukuntu bariya batware n’abamotsi banganaga (umubare munini wabo), tuzirikane ko benshi muri bo bari bafite abagore benshi, tuzirikane ko abagira icyo bapfana n’umutware nabo bagombaga gutungwa na rubanda, hanyuma twibaze ukuntu umuturage yari yaragowe. Ntacyo yasigaranaga. Ni yo mpamvu abamotsi bagiraga akamenyero kabi kitwaga “gutora”. Ni ukuvuga kuzenguruka mu rutoki rw’umuturage ruri kwana, agashyira ikimenyetso ku nsina zizera ibitoki byiza kandi binini kurusha ibindi, akavuga ati “iki gitoki nikimara gukomera, kizaba icy’umutware”. Icyo gihe nta mihanda yabagaho. Ibyo byose abaturage babijyanaga ibutware n’ibwami babyikoreye ku mutwe, wabigezayo kandi ntihagire uguhemba cyangwa ngo agushime.
Dore amakoro n’andi mahooro umuturage yacibwaga :
- Ikoro ry’ingabocyangwa ry’umuheto : Ni ikoro buri muryango mugari (inzu, igisekuru) w’Abahutu watanga ku mpamvu y’uko Abahutu batsinzwe, nta kindi.
- Ikoro ry’ubutaka : Ni ubukode bw’ubutaka. Kubera ko ubutaka ari ubw’umwami, ufite akarima ahinga wese yagombaga kugakodesha.
- Ikoro ry’ibihunikwa: Ni ikoro ryavanwaga ku myaka ishobora kumara igihe ihunitse.
- Umusesekara.Ni ikoro ryabaga rigizwe n’ipfukire(hagati y’ibiro 8 na 15 by’amashaza cyangwa by’ibishyimbo) n’urutete (ibiro 15 by’amasaka).
- Inyambike. Ni kimwe na bya bindi twabonye mu kanya byo gutora, uretse ko iyo bamaraga guca igitoki cyari cyaratoranijwe, baheragako bambika (batora) ikindi nacyo kizaba icy’umutware.
- Umusogongero:Ni uruhare abatware bavanaga ku ikoro rigenewe umwami.
- Uburetwa: Ni imirimo Abahutu bakoreraga abatware kandi ntibayihemberwe. Buri muryango (urugo –famille-) rwagomba kugira umuntu rwohereza gukora iyo mirimo. Aha ni ho havuye wa mugani ngo“Ibyaye amamasa yicungura amarago”. Amarago ni ubwoko bw’imyambi aborozi bakoreshaga bareza inka kugirango babone ikiremve. Umugabo wabaga yarabyaye abahungu yashoboraga kujya abohereza umwe umwe gukora ubwo buretwa, nawe akabona akanya ko kuruhuka.
Icyumweru cya gihanga cyari kigizwe n’iminsi 5. Itatu muri yo yagombaga guharirwa iyo mirimo. Dore urutonde rw’iyo mirimo:
- Kubaka inkike :Kubaka no kwita ku ngo zikikije amazu y’umutware kandi ibiti, imigozi, urubingo n’amahunda yo kubikora akaba ari wowe ubijyana.
- Guhingiraumutware cyangwa se umwe mu bo bagira icyo bapfana.
- Kurarirakandi inkwi urara ucanye uri ku izamu akaba ari wowe uzishakira. Abararirizi babaga buri gihe ari babiri babiri. Aragowe uwo umutware yasangaga yafashwe n’agatotsi. Yaramukubitaga, kenshi akamumugaza. Hari ubwo wararaga udasinziriye gutyo, bwacya bakakohereza kwirirwa uhinga, cyangwa se mbere yo gutaha ukabanza ukajya kuvoma amazi umutware, abagore n’abana be baza gukoresha mu guteka, kwiyuhagira, gusukura inzu n’ibindi bikoresho. Haba n’ubwo wabaga wiriwe uhinga, ku mugoroba bakakubwira ngo urare izamu. Kurarira ni bumwe mu buretwa abantu bangaga kurusha ubundi.
- Guhekamu ngombyi umutware, abo mu muryango we n’imizigo yabo iyo babaga bagiye mu rugendo.
- Gufata igihe. Ni ukujya kuganiriza umutware umubwira ukuntu ari intagereranywa muri byose, ukamushimisha ukamusetsa, ariko utavugira ku busa. Ugomba kuba witwaje inzoga iryoshye n’andi maturo y’ibiribwa kugirango nyokobuja (umugore w’umutware) na we agushime, hanyuma ukomeze kurebwa neza.
- Guhora witeguyegutumwa ahantu aho ariho hose, igihe icyo ari cyo cyose.
- Gutabaranan’umutware aramutse agiye ku rugamba.
- Kumuha inka:
*y’indorano igihe yapfushije umuntu wo mu muryango we,
*inshumbushanyo iyo hari indwara yiraye mu nka ze ikicamo zimwe,
*indemano iyo hari umuhungu we ugomba gukwa,
*igihembo iyo umugore we yabyaye,
*indabukirano ihabwa umuhungu w’umutware iyo yabaga agizwe umukuru w’umuryango,
*izimano iyo umutware yabaga yagusuye cyangwa yasuye agace utuyemo.
- Kwemera umurundo nta guhigima.Igihe umutware ashakiye, yategekaga umworozi ufite inka kuzimwereka zose, agahitamo izo yifuza ko ziba ize akazitwara, cyangwa se ntagire n’imwe ahitamo.
17. “Umukenke ni uw’inka, si uw’isuka”. Iyi mvugo isobanura ko icyazaga mbere, icyahabwaga agaciro ari inzuri, imirima ihingwa ikaza nyuma. Bisobanura ko umutware yashoboraga kwambura abaturage imirima yabo kugirango ayigire inzuri z’inka ze. Yashoboraga no koneshereza abo baturage abizi neza kandi abishaka, akaragira no mu bikorera byabo. Bari babujijwe guhinga ibishanga kugirango inka zijye zibona aho zirisha mu cyi. Yashoboraga kandi kwambura abaturage imirima yabo kugirango ayigire iye gusa n’ubwo atayihindura inzuri.
Ikindi kibabaje cyane ni uko abatware bashoboraga kwica abaturage, ntihabe inkurukizi. Ni muri urwo rwego ingabo zashoboraga kwitoreza kumasha ku bantu bazima ; cyangwa uwatanzwe ngo apfe akigirizwaho nkana. Bamwe mu batesi bati “reka turebe uwamukubita inkoni imwe, agaherako ahwera”. Abandi bati “reka turebe uburyo twamwigirizaho nkana, tumugaragure, ntahereko apfa, mbere yo kunogoka abanze ababare igihe kirekire gishoboka cyose”.
Zimwe mu ndangagaciro zagombaga kuranga umuntu wahatswe cyangwa uzi guhakwa ni izi :
*Gukora icyo utegetswe neza, vuba na bwangu.
*Kwicisha bugufi no guhora wigengesereye.
*Kunama imbere y’umutware, ariko ukabangarika amatwi ngo wumve icyo akubwira, kutamureba mu maso, kumushyira mu bwinshi (mwaramutse, murifuza iki ?…), gutegereza ko aguhereza akaboko, kandi ugategereza ko ari we ubanza kugira icyo avuga, hanyuma nawe ukaba wasubiza.
- Bose ntibari bababaye kimwe
- Hari n’Abatusti bari batsikamiwe n’imikorere mibi y’inzego z’ubutegetsi gakondo uko tumaze kuzivuga. Ariko bo kubaka inkike, guhinga, kurarira no guhekantibyabarebaga. Icy’ingenzi basabwaga kwari ugufata igihe. Iyo Abahutu cyangwa Abatwa babaga bahetse umutware, bene abo Batutsi bo babaga batwaye nk’inkono ye y’itabi.
- Igihe Abazungu badutse mu Rwanda, imikorere y’inzego z’ubutegetsi gakondo nk’uko tumaze kuzibona yari yiganje mu gice cy’u Rwanda gikikije Nyanza ya Butare (Nyabisindu).
I Gisaka cyari cyarigaruriwe n’Urwanda mu w’1850 ku ngoma ya Rwogera. Imikorere nk’iyi tumaze kubona yari itarahashinga imizi. Mu turere tw’imisozi miremire twa Gisenyi, Ruhengeri, igice cya Byumba, uburengerazuba bwa Kibuye, mu Bukunzi, mu Busozo,ndetse na Busigi, ibi bintu ntibyahabaga !
Aho hose hari hatuwe ahanini n’Abahutu bari bifitiye abandi Bahutu babategekaga, ntibabigirizeho nkana nk’uko ingoma nyiginya yabikoraga aho yari yarashinze imizi. Nk’uko tuzabibona mu nyandiko zizakurikiraho, ni Abazungu cyane cyane Ababiligi bazakuraho bariya bayobozi b’Abahutu, bakabasimbuza abatware b’Abatutsi, maze mu Rwanda hose bahasakaza imitegekere nk’iyi tumaze gusuzuma. Ababiligi ariko bakoze n’ibindi byinshi tuzarushaho gusobanukirwa neza ubwo tumaze kumenya uko inzego gakondo z’ubutegetsi zakoraga.
Umwanzuro
Iyi miyoborere ni yo yatumaga mu Rwanda hahora amapfa n’inzara. Imvura yapfaga kubura cyangwa se ikaba nyinshi, umuturage wari usanzwe ari umukene akaba abaye noneho umutindi kuko nta kantu yashoboraga kuba yarazigamye. Mu rugo rugizwe n’umugabo, umugore n’abana, iyo umwe yarwaraga na bwo byari uko. Amakoro, imisoro, uburetwa ntibyagabanukaga ngo ni uko umwe yarwaye. Umuturage nta gaciro, nta burenganzira yagiraga. Akamaro ke kari ako gukora, yashaka agapfa, ariko abategetsi bakiberaho neza. Ubuhake ntaho bwari butaniye n’ubucakara, n’umwami Rudahigwa ubwe yarabyivugiraga. Imitegekere nk’iriya yagumyeho kugeza mu w’1959.
Birakwiye rwose kandi biratunganye kwibukana igihe cyose urukundo, urukumbuzi n’icyubahiro cyinshi Abarwanashyaka basezereye ingoma ya gihake na gikolonize, uw’ibanze muri bo akaba Gregori Kayibanda.
BIRACYAZA…..